qundao/data-zh-poetry huggingface dataset:
清平乐·见大竹兄
作者：江瑛
朝代：清

韶华似箭。别恨难消遣。不道古人今又见。减却年来愁怨。哪堪聚首匆匆。天涯依旧萍踪。添了一番离绪，落花春水西东。
烛影摇红·题葬花图
作者：江瑛
朝代：清

花落纷纷，残红满地无人管。却教丫髻荷香锄，闲把馀花掩。何处东风吹断。柳阴中、别魂难返。含情不语，背却斜阳，翠娥愁敛。
玉蝴蝶·梨花
作者：江瑛
朝代：清

一片粉痕初吐，摇烟弄雪，掩映银屏。洗净红妆，素蕊和露盈盈。似飞琼、霓裳乍换，傍玉楼、无限娉婷。念曾经、旧家寒食，门掩轻阴。关情。溶溶院落，沉沉淡月，几度消凝。转眼东风，一枝带雨又残春。谩记省、珠房梦醒，倚新愁、芳泪纷纷。向黄昏。长笛凄凉，吹断香云。
琐窗寒·寄定生夫人
作者：江瑛
朝代：清

闲倚妆台，病怀憔悴，含愁几度。再消疑处，不是那时眉妩。但恹恹、独自香闺，凄凉梦里前游误。向晚来深院，一钩新月，添人离绪。秋暮。西园路。剩落叶萧萧，暗虫低诉。银笺金缕，难写断肠诗句。念匆匆、似水年华，催教别恨深何许。掩纱窗、清漏沉沉，剪灯无半语。
百字令·寄怀秋玉兼柬定生夫人
作者：江瑛
朝代：清

阑干乍倚，见空阶、一片落红零乱。应是与伊，分别后、渐渐吟踪疏懒。减尽游情，题残恨句，整日柔肠断。征鸿又去，有谁能寄幽怨。堪叹迢递归期，凄迷烟月，还照深深院。小立花阴，痴望久、泪眼看春春晚。九十韶华，匆匆过了，依旧愁难遣。甚时携手，西堂同醉金盏。
绮罗香·闻江上戒严，寄阶符夫子。
作者：江瑛
朝代：清

屯雾催寒，战云压暮，肠断悲秋时候。兵火匆匆，哭路几人饥走。才闭门、怕听笳呜，奈隔戍、遥传角奏。哀不尽、江北江南，孤鸿声咽朔风骤。故乡乔木似旧。念人间何世，劫灰飞又。触目惊心，多少营边衰柳。谩说是、鸟亦含愁，便篱菊、近来都瘦。更几处、篝火鸣狐，荒城白昼。
菩萨蛮
作者：江瑛
朝代：清

西风剪剪秋光暮。萧萧败叶敲朱户。阶下乱虫鸣。幽闺愁独听。愔愔窗上月。照见人凄切。不觉漏声残。夜深花影寒。
菩萨蛮·和秋玉
作者：江瑛
朝代：清

疏疏衰柳蝉声咽。晚风吹坠梧桐叶。凉月照深闺，孤灯秋梦回。迢迢清漏永。依旧恹恹病。幽恨杳难寻，倚栏空断魂。
菩萨蛮·栀子花
作者：江瑛
朝代：清

一枝斜倚阑干外。素纱衫子嫣然态。粉泪湿香罗。空阶凉月多。秋魂谁唤起。憔悴西风里。冷艳红褪香。有人愁晚妆。
菩萨蛮·留别秋玉
作者：江瑛
朝代：清

多愁况是频伤别。依依不语空凄切。欲去又迟延。怜君还自怜。团团天上月。暂满依然缺。何苦太分明。照人离恨深。
菩萨蛮·秋海棠同大竹兄联句
作者：江瑛
朝代：清

愁红未化秋魂影。香消别泪胭脂冷。断肠小窗前。晚寒如旧年。幽花重折取。但听空阶雨。银烛倍凄凉。不关春梦长。
菩萨蛮·秋花
作者：江瑛
朝代：清

秋阶片片芳魂冷。朦胧烟月黄昏影。憔悴一枝枝。早霜初过时。墙阴愁独立。黯淡娇颜泣。相对不胜情。乱虫三两声。
菩萨蛮·答秋玉
作者：江瑛
朝代：清

轻云冉冉天将暮。西风如水侵朱户。败叶坠新黄。归鸦栖夕阳。纱窗秋半掩。离恨难消遣。独自倚阑干。恹恹病骨寒。
菩萨蛮·过琴清轩留呈智珠夫人
作者：江瑛
朝代：清

空帘斜日蛛丝满。鸭炉烟冷香痕断。何处问归期。听风听雨时。愁和天共远。离恨难消遣。尘梦到长安。马嘶秋塞寒。
菩萨蛮·题大竹兄团扇蓉桂
作者：江瑛
朝代：清

红潮半落芳溪浅。画阑丛树天香晚。双影翠痕低。江南秋信迟。采香人渐老。锦箧西风早。花事几回新。越样尘暗生。
虞美人·题琵琶行诗意帧子
作者：江瑛
朝代：清

浔阳送客伤离别。船里清歌咽。烟波夜久梦初醒。荻花枫叶伴哀吟。不胜情。天涯飘泊朱颜老。江上西风早。红绡一曲又清秋。谁将司马旧时愁。画中留。
蝶恋花·小素大嫂有湖上之约，赋此却寄。
作者：江瑛
朝代：清

梅雨初晴宜唤渡。波绿鳞鳞，画舫应无数。绮阁曲阑依旧否。烟云遥指平山路。万字桥边红萼露。地滑靴尖，莫向阴浓处。料峭轻寒知几许。东风不暖垂杨树。
解语花
作者：江瑛
朝代：清

梨云半亩，一榻茶烟，草色低迷庭户。隔墙杨柳，迎春绿、倦把花风细数。流莺谩语，怕转眼、天涯日暮。问韶华如此匆匆，怎不载愁去。回首旧游何处。裁红缕碧，断肠难□。年来踪迹，凭谁说、付与子规低诉。东风又紧。尘影暗、花落无主。更小雨、滴碎空阶，助我别情苦。
解连环·寄秋玉
作者：江瑛
朝代：清

晚晴帘底。照幽花瘦影，月痕初霁。坠空阶、几叶梧桐，正绣幕低垂，霜风渐起。暮景凄凉，又独自、阑干暗倚。对孤灯小阁，闷掩银屏，病思憔悴。年时俊游谁记。念画楼深处，岑寂罗绮。叹如今、咫尺天涯，便锦字题成，更无人寄。离绪依依，怕一寸、柔肠难系。忍重问、新愁旧恨，近来消未。
解连环·秋暮过故园见衰柳感作
作者：江瑛
朝代：清

塞鸿催晚。把绿窗午睡，被它轻唤。悄步来、三径全荒，剩衰柳丝丝，对人凄黯。织恨梭愁，绊不住、斜阳一线。听西风更紧，薄暮栖乌，早又啼遍。年时早霜尚浅。怎近来阅世，已无青眼。记去春、绿到江南，送画舸香车，系情何限。今古荣枯，更消得、几回歌叹。算只有、昏烟无恙，凄然梦断。
谒金门·忆大姊
作者：江瑛
朝代：清

雨初歇。绕树啼鸟声咽。寂寂窗棂寒怯怯。西风吹坠叶。又是暮秋时节。难遣别情凄切。倚槛低眉肠似结。闲阶空剩月。
踏莎行·题兰花帧子
作者：江瑛
朝代：清

细叶摇春，疏花弄影。一枝曾记簪云鬓。如何憔悴画中看，红心也是恹恹病。墨散苍烟，水分青晕。杜娘踪迹凭谁问。暗香吹遍不逢人，湘阴月上秋魂吟。
长命女·病起
作者：江瑛
朝代：清

斜日后。独倚西栏痴望久。风冷罗衫袖。小园蝉声凄咽，暮霭低笼衰柳。春去秋来还似旧。只是人消瘦。
长相思
作者：江瑛
朝代：清

怕黄昏。又黄昏。花底盈盈月一痕。空阶烟草平。酒初醒。梦初醒。寂寞南园春色深。卷帘无限情。
长相思
作者：江瑛
朝代：清

朔风旋。扑湘帘。孤雁声声深夜天。灯残犹未眠。叹年年。恨难遣。愁似炉烟断复连。篆来心字牵。
长相思·和秋玉病中
作者：江瑛
朝代：清

黯销魂。又黄昏。一阵西风一雁声。谁家秋思深。背银灯。掩啼痕。药灶飘香病骨轻。晚风愁不胜。
露华·题蝴蝶画册
作者：江瑛
朝代：清

舞衣乍折。笑绰约丰姿，去斗春色。偶到花丛，戏把轻衫低拂。旧游慢忆西园，思煞那时香陌。风来小，滕王梦回，换了仙骨。浓花满砌清碧。被淡月梨魂，写成标格。好取唾绒馀葩，绣床描得。雨丝悄向裙边，可惜粉痕吹湿。芳径冷，王孙料应凄恻。
飞雪满群山·岁暮寄怀大姊
作者：江瑛
朝代：清

爆竹街头，笙箫邻里，听来又是春回。光阴似箭，岁华将晚，那更佳节频催。记西堂夜饮，奈迢递、当时翠帷。十年诗酒，多少俊游，转眼尽伤悲。算只有、纱窗新月影，愔愔还照，岑寂香闺。无聊独坐，翻书自遣，应压笑语传杯。但愁肠似结，人憔悴、怀抱都非。双眉蹙损，相思夜夜春梦归。
齐天乐·秋蛩
作者：江瑛
朝代：清

寒星碎影蕉窗底，西风几回吹到。碧焰愔愔，墙阴露冷，秋色重来池沼。年华渐老。记醉扑花间，轻罗扇小。那日游情，如今独自甚怀抱。伤心更怜腐草。荒园残月里，谁伴凄悄。画阁无人，纱笼向晚，岑寂珠帘频绕。离愁多少。怕隋苑烟消，锦城秋早。孤照凄凉，一生难到晓。
挽郭嵩焘联
作者：江瑞清
朝代：清
体裁：联

三代后头等人才，不计毁，亦不计誉，直道而行真血性；七旬余天下大老，能容物，更能成物，此心无我古英贤。
题画
作者：江瑶
朝代：清
体裁：七言绝句

春鸟无言花不飞，渔翁携得钓竿归。夕阳影里千寻塔，疑有钟声出翠微。
晚泊如皋
作者：江璧
朝代：清

浮生飘泊走关河，落日平湖水不波。沙鸟渐随帆影减，炊烟都杂海云多。渔家有圃栽松竹，樵径无人长薜萝。烽火年来未销歇，江乡何日靖干戈。
村居夜坐
作者：江璧
朝代：清

黯黯霜华重，漫漫月色昏。虫声咽枯树，人影灭孤村。犬吠别家客，邻敲隔院门。寒窗镫一粟，相对悄无言。
邛州
作者：江百禄
朝代：清

一塔颓然倚碧岑，欲晴欲雨酿春阴。极天山影多平远，绕郭溪流半浅深。唤卖蔗梢红压担，待携竹杖绿成阴。朅来拟访琴台迹，芳草王孙思不禁。
望大孤不得登
作者：江皋
朝代：清
体裁：七言律诗

片石高凌插水遥，澄湖秋近远林凋。风鸣鹳鹤声初落，湖洗蛟龙迹未消。王气百年悲战伐，幽踪此日负渔樵。何当隔岸苍波远，独系扁舟卧寂寥。
谒包孝肃先生祠有感
作者：江皋
朝代：清
体裁：古风

蜀山不大高，淝水不大深。顾瞻公祠下，高深在我心。古语重寒铁，今人铁亦消。所差在中热，冷面何足骄。
雪泉观月
作者：江秀琼
朝代：清
体裁：古风

夜静秋风生，圆影自澄澈。合沓泻清泉，微茫流素月。扬辉明如水，濯石白似雪。玉镜落金波，相映双皎洁。举目尚迢遥，入耳成幽咽。何须秉烛游，此景真佳绝。
渔庵
作者：江立
朝代：清
体裁：七言律诗

四面栏干一镜围，渚花汀草各因依。闲中只合吟渔具，佳处犹欣坐钓矶。红藕香生无暑到，白鸥浴罢趁凉飞。年来绝似天随子，逢著烟波便不归。
和挹枫送春
作者：江筠
朝代：清

心绪而今已惘然，凭栏况复忆当年。绿芜细雨王孙草，锦瑟空江帝子弦。柳外祇余飞雪路，壶中犹贮酿花天。休言后会须臾事，怕惹青霜到鬓边。
答江湜诗
作者：江练飞
朝代：清
体裁：五言律诗

有弟成吾拙，雄才居上头。弧寒无识者，因苦学诗囚。壮志失千里，闲情耽一邱。文章足华国，身世复何求。
春阴郊行
作者：江绍明
朝代：清
体裁：古风

蜡屐行西郊，寻春春无处。草痕稍稍苏，迷茫混烟雾。已过试灯风，韶光恰初度。十日始放晴，泥泞犹在路。薄冰履难胜，髡柳芽乍吐。阳气吹律生，若为群阴冱。世运嗟屯蒙，物机自静悟。桃李华欲舒，幸邀天爱护。荣悴瞥眼间，清寒勒花住。何如松柏心，坚贞守迟暮。
挽张百熙联
作者：江绍铨
朝代：清
体裁：联

廊庙不必大用，劳谦不必终吉，吾道安在；二圣为之辍朝，多士为之雪涕，其死也哀。
三楚
作者：江藩
朝代：清
体裁：五言律诗

三楚传消息，连天草色空。伤心歌硕鼠，极目送哀鸿。杨柳谁家月，笙箫别院风。两川沽客断，米价问江东。
陶然亭
作者：江藻
朝代：清

家世结庐江汉上，黄鹄溪头独来往。一朝作吏去乡邦，闽海滇云叹鞅掌。却辞五马入皇都，手板炉香画省趋。敢谓诗人例水部，欣当盛世分工虞。晨光到署荷同辈，清漏入朝联友于。心间恒看紫塞雁，身勤惯听城头乌。荐达频加思效职，列厂纵横辨埏埴。庀材鸠工古所重，和土钧泥今倍力。纷剧宁教阻静便，聊寻丈室学安禅。绳床棕拂依初地，粥鼓钟鱼响梵天。每憩西偏意疏豁，遥峰爽气当吾前。帝城近抱若几案，方塘碧水淼淼泉。凭高俯瞰百里内，南山一带相钩连。于兹卜筑颇轩敞，风光澄淡景物妍。凿基列砌不数武，架楹覆瓦期牢坚。结构虽微可乘兴，槐眉小署名陶然。自春徂夏频来此，伫立晴檐还隐几。蒹葭摇曳出人家，鸥鹭蹁跹下池水。凉宵千顷霁月明，霜天万灶寒烟起。三时眺望尽有得，老树寺门闲徙倚。绿野平泉总莫论，一丘一壑兹焉是。游寓方当辇毂下，跏趺直在祇园里。诸公携酒肯经过，觞咏相将俱色喜。我生怀抱本陶然，坐卧其间亦足矣。九衢车马日纷驰，谁信鹪鹩寄一枝。他年纵与京尘远，尚想西山拄笏时。
赠吴德潚联
作者：江逢辰
朝代：清
体裁：联

上有加餐饭，下有长相忆；直如朱丝绳，清如玉壶冰。
上巳吕仪部招游平山堂分赋
作者：江闿
朝代：清

嫩草芊芊满径生，故宫三月未闻莺。几行绿树连东楚，万叠青山出石城。曲岸花深歌舫慢，小桥风定酒旗明。封侯平固真潇洒，郊外流觞宴步兵。
喜吴天章至自蒲坂
作者：江闿
朝代：清

久违冰雪后，相对两萧然。有榻留徐稚，无钱与郑虔。更深重话旧，烛剪欲忘眠。不识千秋后，诗篇若个传？
喜吴天章至自蒲坂·其一
作者：江闿
朝代：清

解组归来日下帷，拈毫辄与古人期。诗方范陆差相亚，词拟周秦更勿疑。乏食耻炊同舍釜，罢官孰寄草堂资？侍儿也为先生惜，满腹牢骚不合时。
涉海螺山诸滩
作者：江闿
朝代：清

缘溪回短棹，是境尽移情。云日从峰变，雷霆入地生。穿林通野市，隔岸见孤城。祇为耽幽思，湍流绝不惊。
两女知仲媳能诗争相倡和喜示仲媳
作者：江韵梅
朝代：清

威姑诗笔名江左，自愧无能步后尘。喜尔随肩互酬唱，吟坛薪火有传人。
井臼
作者：江韵梅
朝代：清

井臼亲操强自持，囊空如洗少人知。最怜儿女同时病，药石温凉独主持。惯坐愁城日似年，一寒至此倩谁怜。无台避债追呼急，儿女犹争压岁钱。
井臼·其一
作者：江韵梅
朝代：清

井臼亲操强自持，囊空如洗少人知。最怜儿女同时病，药石温凉独主持。
井臼·其二
作者：江韵梅
朝代：清

惯坐愁城日似年，一寒至此倩谁怜。无台避债追呼急，儿女犹争压岁钱。
别夜
作者：江韵梅
朝代：清

昨日天津有报书，鲤鱼风起病相如。非关怜婿偏忘母，急棹归来类绝裾。临歧难禁泪如丝，不易相逢易别离。君是事亲侬作妇，此中甘苦有谁知。
别夜·其一
作者：江韵梅
朝代：清

昨日天津有报书，鲤鱼风起病相如。非关怜婿偏忘母，急棹归来类绝裾。
别夜·其二
作者：江韵梅
朝代：清

临歧难禁泪如丝，不易相逢易别离。君是事亲侬作妇，此中甘苦有谁知。
和外
作者：江韵梅
朝代：清

举头喜见婵娟月，宝镜盈盈透蟾窟。姮娥起舞寒簧歌，涌出银光夜飞越。芳草天涯年复年，晚风吹醒酿花天。凭遍阑干十二曲，弄花拜月爱迟眠。
和外秋日游玉峰山韵
作者：江韵梅
朝代：清

石磴崔峨庙宇齐，凭高四望水云低。何须风雪添诗思，一抹明霞送马蹄。
寄大儿
作者：江韵梅
朝代：清

又看中秋月，良宵别思纷。苕溪嗟远嫁，梁苑阻归群。薄宦猪肝累，长邮马足分。军咨真祭酒，退食更论文。
效义山离思并用原韵答外
作者：江韵梅
朝代：清

聚首不知乐，离怀寄短歌。当君情意切，使我泪痕多。客久增秋感，愁深奈病何。风尘辛苦甚，无日稳烟波。
望月
作者：江韵梅
朝代：清

湘帘卷处月当天，爱看清光此夕圆。碧落《霓裳》歌宛转，玉关秋思致缠绵。娟娟素面盈三五，穆穆金波印大千。寂寞小庭群动息，今宵为尔更迟眠。
浮云
作者：江韵梅
朝代：清

浮云变幻太无端，岂易优游菽水欢。最是幽禽飞已倦，秋风萧索得归难。
王父雨园宫詹官京师所居西园桃花最盛王母潘太夫人常开吟社幼侍游宴俯仰今昔追忆成咏
作者：江韵梅
朝代：清

真珠帘子卷东风，乍暖微寒二月中。犹记故园当此际，小桃含雨放新红。
红豆
作者：江韵梅
朝代：清

绮窗红豆记相思，宛转柔肠十二时。春到苔钱圆处绿，个侬心事少人知。
自井陉僦寓获鹿
作者：江韵梅
朝代：清

十年前踏晓霜寒，华首相将席未安。久阅世情尝冷暖，本来治理尚和宽。琴弹《流水》知音少，曲谱《阳春》属和难。行矣堕甑莫回顾，鹿泉权作鹿门看。
题先妣邹太人味蔗轩遗集
作者：江韵梅
朝代：清

《国风》采歌谣，不因巾帼弃。闺阁多贤媛，岂仅酒食议。吾母幼淑慎，不为儿嬉戏。绣馀读诗书，四德悉纯粹。随宦游齐东，孝友两无愧。作嫔于先公，敬戒主中馈。吾祖瘁文衡，节冷滇闽使。家门盛科名，同怀奋鹏翅。威姑年正高，妇职益周至。勉力奉晨昏，典衣供药饵。吾父捷贤书，礼闱伤十踬。皋比隆赵州，名动公卿屣。桃李溥春风，刀尺撄闺思。苜蓿盘终虚，悲生展禽谥。予雁序五人，抚育皆亲累。茕茕藐诸孤，惨惨呼天泪。阿干送榇归，烽火江乡悸。补屋惟牵萝，长安居不易。婚嫁得粗完，两荆枝又萎。世胄竟凋零，津门寓嫠稚。苦节天所褒，乃为造物忌。茹荼四十年，蔗味痛难遂。平生真性灵，景物自言志。愁来付短吟，信笔记时事。即此一卷诗，颇为精神寄。如见呕心血，如见貌憔悴。身世历诸艰，十只道一二。余也恐散佚，敬谨为编次。萱荫北堂摧，劬劳犹可识。书成付阿咸，濡翰泪痕渍。
题来禽仙馆稿
作者：江韵梅
朝代：清

红牙拍处句清新，绝妙词成绝代人。分得西湖灵秀气，梦窗片玉是前身。
元平章庙联
作者：池生春
朝代：清
体裁：联

世人称为黑神，其诬甚矣；古来有奇男子，于兹见之。
重游华亭寺
作者：池生春
朝代：清

华亭深处已题名，今日登山屐更轻。石气成风吹海立，松声似雨杂潮生。泉通幽涧茶烟湿，云护深林鹤梦清。犹有元朝旧碑在，土花空映晚霞明。
巡台纪事五十韵
作者：汤世昌
朝代：清

台郡归疆域，于今近百年。禹功疑不到，昭代迥无前。祖德天同覆，沧州地岂偏。云台凭虎将，水战厉戈船。荡荡烽烟靖，林林闽广迁。但教勤土物，何恤授民廛。治具提纲领，瑕疵尽弃捐。时清消故垒，土沃辟良田。貔虎军容整，番黎性命全。门楣惟贵女，嗣续竟迷先。指稔忘年老，文身倚态妍。束腰藤带阔，剺耳竹轮圆。短织厖毛罽，斜簪雉尾颠。鹿弓柔逊弩，螺壳小于钱。踏臂歌鸣豫，闻箫手可牵。翠看花插鬓，黄结果为钿。力健飞猱走，风淳鼓腹眠。帆樯频辐辏，市井竞喧阗。饱煖生宜厚，矜奢性所便。舆台曳纨绮，歌管费杯棬。牡砺装垣细，槟榔刺齿鲜。讼从需后缀，升与因为缘。搜粟官符急，徵兵尺籍悬。帨巾呼贱隶，挈属走班联。神助涛波涨，威从制府宣。七旬苗舞羽，百日景投渊。自此星轺出，能令雨化延。苞桑将册载，芽蘖虑三愆。田鼠形疑虎，蚍蜉志慕膻。咨询诚切矣，章奏必行焉。圣主勤民隐，遐方仰道平。蓁艿除积弊，寮寀共陶甄。拔韭须连本，扶犁莫越阡。星星咸薙发，狉狉悉随肩。堆案无留牍，调琴有改弦。白衣休伏橹，红粟尽登舷。宽猛原相济，刚柔慎与权。终期无旷土，所赖熟筹边。昨岁衔天语，扬帆涖海壖。虽馀揽辔志，不待悯农篇。陌洒如膏雨，畦萦灌稻泉。民番巡两路，旗鼓阅双旃。角射云生的，鸣呵柳拂鞯。壮观真泛海，归棹去朝天。岛屿辞鹓鹭，蓬莱会偓佺。渡洋更十二，到浙路三千。户户康衢祝，山山御气连。扶桑看出日，丛桂忽霏烟。葵向何知暑，凫飞更著鞭。遥瞻五云里，南极紫宸躔。
赋诗亭夜月
作者：汤传矩
朝代：清

一水环城注，潭深势渐平。迥风生绮彀，映月见澄清。野岸舟横渡，悬崖火半明。渔沧千古迹，夜坐不胜情。
得钱鲁思书
作者：汤修业
朝代：清

客中穿望眼，忽得故人书。念子三秋病，嗟予两鬓疏。此生同濩落，何计共樵渔。傥遂鹪鹩愿，羁愁亦暂舒。
天津晚泊答谦斋太守
作者：汤储璠
朝代：清

落日满沙渚，北风吹暮涛。人随津树远，秋入海天高。诗酒供多病，星霜感二毛。使君怜旧好，存问到江皋。
晚泊
作者：汤储璠
朝代：清

烟波不知处，一棹寄江滨。夜火明红叶，秋风长白蘋。虫声都在水，鸥梦惯依人。日暮多歧路，何劳更问津。
读梅宛陵诗集书后
作者：汤储璠
朝代：清

二百年来无此作，宰相亦知公能诗。何不荐公立廊庙，粗官垂老犹苦饥。平生知己一永叔，谓公诗为《雅》《颂》遗。何不荐公使秉笔，为公作叙徒歔欷。或疑造物有成例，以韩匹欧郊况梅。郊也苦寒已如此，公欲无穷安得辞。当日公卿不知惜，即今宛水犹相思。景梅一亭万夫望，恨不起公歌《竹枝》。人谓诗以穷而工，我谓工诗而后穷。自古诗人多富贵，《雅》《颂》作者何雍容。间有孤生一枝笔，不与群雅相和同。驱使神鬼出奇怪，雕剜造化开屯蒙。江山涕泣诉真宰，恐千万年无鸿濛。然后帝乃降薄罚，捐除禄命称诗雄。使公稍能自贬损，登之馆阁声隆隆。公乃爱穷死不悔，君相欲福难为功。呜呼《大雅》久沦丧，齐鸣瓦缶轻黄钟。江河赖此为砥柱，倒障狂澜使勿东。万岁千秋有述作，何须与世问穷通。
读梅宛陵诗集书后·其一
作者：汤储璠
朝代：清

二百年来无此作，宰相亦知公能诗。何不荐公立廊庙，粗官垂老犹苦饥。平生知己一永叔，谓公诗为《雅》《颂》遗。何不荐公使秉笔，为公作叙徒歔欷。或疑造物有成例，以韩匹欧郊况梅。郊也苦寒已如此，公欲无穷安得辞。当日公卿不知惜，即今宛水犹相思。景梅一亭万夫望，恨不起公歌《竹枝》。
读梅宛陵诗集书后·其二
作者：汤储璠
朝代：清

人谓诗以穷而工，我谓工诗而后穷。自古诗人多富贵，《雅》《颂》作者何雍容。间有孤生一枝笔，不与群雅相和同。驱使神鬼出奇怪，雕剜造化开屯蒙。江山涕泣诉真宰，恐千万年无鸿濛。然后帝乃降薄罚，捐除禄命称诗雄。使公稍能自贬损，登之馆阁声隆隆。公乃爱穷死不悔，君相欲福难为功。呜呼《大雅》久沦丧，齐鸣瓦缶轻黄钟。江河赖此为砥柱，倒障狂澜使勿东。万岁千秋有述作，何须与世问穷通。
送秋
作者：汤储璠
朝代：清

送春犹可过，送秋将奈何。我于春风苦无分，惟秋与我同轗轲。而今并此舍之去，吁嗟吾意其蹉跎。即今眼前论离别，我是主人秋是客。我生况无百年身，秋还作主我作宾，非人送秋秋送人。花天狂艳不可当，秋风一扫生清光。凉月娟娟出海峤，不照繁华照枯槁。古来惟有楚大夫，不识此时风月好。登山临水发悲歌，先生感慨何其多。遂令金天少颜色，吁嗟秋兮奈尔何！我今飘泊何所成，扣船但欲为商声。惟有秋风不世情，昨来江上相和鸣。落叶哀蝉亦叹息，逋臣嫠妇皆涕零。此时月白霜露清，我心所感犹和平。但愁过此多冰雪，其声凛栗难为听。
送秋·其一
作者：汤储璠
朝代：清

送春犹可过，送秋将奈何。我于春风苦无分，惟秋与我同轗轲。而今并此舍之去，吁嗟吾意其蹉跎。即今眼前论离别，我是主人秋是客。我生况无百年身，秋还作主我作宾，非人送秋秋送人。
送秋·其三
作者：汤储璠
朝代：清

我今飘泊何所成，扣船但欲为商声。惟有秋风不世情，昨来江上相和鸣。落叶哀蝉亦叹息，逋臣嫠妇皆涕零。此时月白霜露清，我心所感犹和平。但愁过此多冰雪，其声凛栗难为听。
送秋·其二
作者：汤储璠
朝代：清

花天狂艳不可当，秋风一扫生清光。凉月娟娟出海峤，不照繁华照枯槁。古来惟有楚大夫，不识此时风月好。登山临水发悲歌，先生感慨何其多。遂令金天少颜色，吁嗟秋兮奈尔何！
采石冈怀古
作者：汤储璠
朝代：清

采石嶙峋翠接天，江流到此欲回旋。六朝歌舰争姑熟，万古？船醉谪仙。此去金陵才百里，我怀明月已千年。英雄马槊诗人笔，一样湮沦付暮烟。
采石冈怀古
作者：汤储璠
朝代：清
体裁：七言律诗

采石嶙峋翠接天，江流到此欲回旋。六朝歌舰争姑熟，万古𦨻船醉谪仙。此去金陵才百里，我怀明月已千年。英雄马槊诗人笔，一样湮沦付暮烟。
挽张百熙联
作者：汤兆玙
朝代：清
体裁：联

朝失良佐、野失良师，中外推良相远谟，铸像表同情，涕泪苍生，讵止孤寒八百；存则荣封、殁则荣赠，子弟荷荣褒锡荫，讣音惊异域，迢遥黄海，休言客路三千。
临漪园
作者：汤准
朝代：清

闲园随意采芳荪，兴到常携酒一尊。却笑平泉太多事，苦将木石戒儿孙。
咏史
作者：汤准
朝代：清

唐伐羌戎盛冉駹，韩公谋略信无双。年来西域劳兵革，愿筑三城署受降。
桃源
作者：汤准
朝代：清

柴桑便是羲皇世，智慧相忘息众喧。能使此心无魏晋，寰中处处是桃源。
知扩轩间眺
作者：汤准
朝代：清

知扩轩头少往还，登台纵目足怡颜。池边垂柳偏宜月，墙外高城可当山。梦里身名终是幻，壶中天地本常间。自无俗客来幽径，何事呼童日掩关。
挽曾国荃联
作者：汤华衮
朝代：清
体裁：联

累叶双膺高爵，洵花萼增辉，应运而生，伯仲之间见伊吕；同怀四易令名，更竹林竞秀，胡天不吊，后先相继摧范韩。
丁丑三月二十一日晚过韬光禅院
作者：汤右曾
朝代：清
体裁：七言律诗

涧桥徙倚老松根，肃肃岩扉自不喧。坐觉清风生石壁，行穷脩竹见山门。依依烟郭江光绕，点点林鸦海气昏。却怪白沙春涨阔，游人指点说潮痕。
丁巳春至旃檀寺忽忽四十二年迨今己亥冬偶重过此感思旧事如在梦中
作者：汤右曾
朝代：清
体裁：七言绝句

钿车香骑寺门前，白晰当时好少年。谁省王城春似海，一枝压得玉花偏。
七夕词·其一
作者：汤右曾
朝代：清
体裁：五言绝句

针楼河汉低，露气晚凄迷。此夕清猿叫，良人过五溪。
七夕词·其三
作者：汤右曾
朝代：清
体裁：五言绝句

为君买香罗，裁为金缕衣。春风著来舞，蛱蝶一双飞。
七夕词·其二
作者：汤右曾
朝代：清
体裁：五言绝句

脩纤月一痕，长眉画初嫁。可怜新女儿，烧香绣帘下。
七月一日偶作
作者：汤右曾
朝代：清
体裁：七言律诗

夜多不寐昼慵行，强起风前白袷轻。老去但馀松石意，客来劝听管弦声。绿萍得雨依依合，红叶先霜艳艳明。物色新添四丛桂，故人远致阖闾城。
七月三日病起至楼上·其一
作者：汤右曾
朝代：清
体裁：五言律诗

颇觉登临懒，秋来卧病初。闲听林外雨，困拨手中书。抄饭疏钟后，焚香倚枕馀。喧卑无地免，只合此楼居。
七月三日病起至楼上·其三
作者：汤右曾
朝代：清
体裁：五言律诗

过雨果新熟，交风豆亦肥。心常爱林木，户恰对烟霏。一夕居多暇，三年到恨稀。自今勤汎埽，高处置书帷。
七月三日病起至楼上·其二
作者：汤右曾
朝代：清
体裁：五言律诗

习静欣邻接，萧萧祗树林。每闻清夜梵，时感入山心。白日哀湍泻，清霜冷叶禁。那堪衰谢意，断续与年深。
七盘岭
作者：汤右曾
朝代：清
体裁：古风

百里转绝壁，万木枝交撑。下临不测溪，浩浩但有声。今来登历异，目击心己惊。四虚无依倚，岩崿起峥嵘。石塌容足劣，径垂如发萦。急雨吹山风，重阴匿光晶。山高风转削，飒然飘衿缨。古人仗忠信，入险无异营。性命绝可怜，烦忧一时并。青林隐鬼火，白日来山精。谁能禦魑魅，怀缅伤我情。
万年宝历诗·其一
作者：汤右曾
朝代：清
体裁：四言诗

皇帝至德，包乾毓坤。法宫之中，安安存存。函我万国，如岁之春。昭事上帝，祇戒明禋。祯符乃来，曰归于仁。于万斯年，以抚兆人。
万年宝历诗·其七
作者：汤右曾
朝代：清
体裁：四言诗

皇帝功烈，首导河渠。羡溢弗治，民其为鱼。淮泗汤汤，既播既疏。亿万之口，有那其居。灌浸通利，陂泽江湖。于万斯年，丰我黍稌。
万年宝历诗·其三
作者：汤右曾
朝代：清
体裁：四言诗

皇帝俭勤，万几在宥。土事不文，木事不镂。法天地节，为尔民富。未明求衣，视百司奏。太官尚食，或稽昼漏。于万斯年，功崇德懋。
万年宝历诗·其九
作者：汤右曾
朝代：清
体裁：四言诗

皇帝神武，电掣霆摧。诛三叛人，禀帝指麾。削平沙漠，申命六师。苞有遗蘖，萌芽于西。其渠乃歼，其庭乃犁。于万斯年，殊方来威。
万年宝历诗·其二
作者：汤右曾
朝代：清
体裁：四言诗

皇帝大孝，立爱亲始。率祖攸行，陟降庭止。两宫寝膳，必躬问视。更历岁年，追慕不已。天至之性，逮于麟趾。于万斯年，永锡繁祉。
万年宝历诗·其五
作者：汤右曾
朝代：清
体裁：四言诗

皇帝爱民，乃煦乃育。天地中间，液洽渗漉。赐万万租，复出廪粟。不竭而获，与聚所欲。仁增益高，泽久逾渥。于万斯年，惟帝之祝。
万年宝历诗·其八
作者：汤右曾
朝代：清
体裁：四言诗

皇帝性学，该贯三极。穷天之纪，周地之脉。合乐和声，造化胸臆。乙夜披览，六经百籍。焕乎文章，垂亿代则。于万斯年，焜煌宝历。
万年宝历诗·其六
作者：汤右曾
朝代：清
体裁：四言诗

皇帝好生，上与天通。仁爱矜恕，靡物不容。一夫非辜，爰廑帝衷。敬尔由狱，无俾滋丰。蒸为甘雨，散为和风。于万斯年，庆刑之中。
万年宝历诗·其十
作者：汤右曾
朝代：清
体裁：四言诗

皇帝景福，濡被九有。大哉乾元，为物之首。环四瀛外，献见奔走。百昌熙熙，以蕃以阜。民之捧戴，元后父母。于万斯年，与天齐寿。
万年宝历诗·其四
作者：汤右曾
朝代：清
体裁：四言诗

皇帝知人，峻德克明。咨岳询牧，俾佐太平。下及百吏，胥简于廷。追之琢之，出玉之英。薪之槱之，得国之桢。于万斯年，群材蒸蒸。
三家店
作者：汤右曾
朝代：清
体裁：七言律诗

麦陇焦枯农废耕，已荒春作待秋成。云霾东北将蒸雨，风转西南又放晴。树下暗泉喧晚汲，道旁孤店饷尘羹。边州糠籺无来处，一饭真应判死生。
三月三日同钱幼鲲雨泛湖上
作者：汤右曾
朝代：清
体裁：七言律诗

两峰如髻复如鬟，雨后平湖空翠间。脩褉难逢有今日，放船正好看青山。诗坛鹅鹳全军敛，野局渔樵一席閒。惆怅轻桡容易去，不曾洗足到禅关。
三月二十三日入藤花厅花事将阑矣
作者：汤右曾
朝代：清
体裁：七言律诗

一年容易及花时，待到花开看较迟。槐柳阴中春已老，燕莺声外蝶先知。绿云片片将成幄，紫玉条条尚缀枝。三百年来遗事尽，风流留得在曹司。
三月十八日过海棠院花将败矣用东坡定惠院东海棠诗韵同山浏让水次厚作
作者：汤右曾
朝代：清
体裁：古风

閒坊无事疏草木，欲饭青精饵黄独。花时日日宜出游，败意生憎阿戎俗。慈仁海棠春似锦，钿车不减驰金谷。我来几日颠风吹，玉雪两株欹佛屋。燕宫遨头数往事，游骑清歌兼竹肉。红潮乍退粉态匀，宿醉残妆看未足。一株已占春一国，窈窕况逢双女淑。幽昏偶桂尔何人，念此真令一捧腹。故人相邀共题句，诗争奇葩字瘠竹。林檎木瓜徒浪传，肯令贵耳不信目。娇红晕紫眼未见，浣花诗老虚留蜀。东坡妙语传瘴乡，如刷伏鸾梳隐鹄。古来尤物知者少，岂独孤芳委榛曲。对花叹息花无言，万感茫茫仍拨触。
三月廿七日偕诸友人吹台小饮
作者：汤右曾
朝代：清
体裁：七言律诗

晏温天气景冲融，胜地招邀胜侣同。节物今朝春更夏，亭台昨夜雨兼风。九原宾客思公子，万乘旌旗谒故宫。倚遍栏杆独惆怅，落霞遥映酒杯红。
三茅观旧作
作者：汤右曾
朝代：清
体裁：七言绝句

褚书曾共鼎钟藏，六甲天符忽取将。宰相忧时有何事，金笼蟋蟀半闲堂。
上十八滩
作者：汤右曾
朝代：清

星陨如雨不在天，化为怪石沧江边。章川贡川不知数，抟沙撒菽谁使然。一滩复一滩，一湾复一湾。南来赣石三百里，恍在蜑风蛮雨间。参错列齿齿，屈曲鸣潺潺。争流喷薄冰雪涌，四面回合岩峦环。爱此万古立积铁，涛波出没坚且顽。有时娟娟弄秀色，仿佛明镜横烟鬟。既廉以刿神所刓，不夷而险天真悭。捎濆撇漩敢轻上，长年最能用力艰。我昨青洲过落濑，白雨飞洒衣裳斑。打鼓发船百丈牵，中流弱缆断蒯菅。吾生微命如戏耳，鱼龙底用藏神奸。明朝飞橹上天柱，沽酒一笑开心颜。苦乐更迭无不便，江鸥沙鹭尔许闲。他时放溜小艓子，看我倚棹乘风还。虔州福地昔所传，道人天眼开禅关。奇峰翠巘疑可到，待与猿狖相追攀。花开四照天女莲，居士之竹密不删。不须更载郁林石，即此便买愚公山。
上十八滩
作者：汤右曾
朝代：清
体裁：古风

星陨如雨不在天，化为怪石沧江边。章川贡川不知数，抟沙撒菽谁使然。一滩复一滩，一湾复一湾。南来赣石三百里，恍在蜑风蛮雨间。参错列齿齿，屈曲鸣潺潺。争流喷薄冰雪涌，四面回合岩峦环。爱此万古立积铁，涛波出没坚且顽。有时娟娟弄秀色，髣髴明镜横烟鬟。既廉以刿神所刓，不夷而险天真悭。捎濆撇漩敢轻上，长年最能用力艰。我昨青洲过落濑，白雨飞洒衣裳斑。打鼓发船百丈牵，中流弱缆断蒯菅。吾生微命如戏耳，鱼龙底用藏神奸。明朝飞橹上天柱，沽酒一笑开心颜。苦乐更迭无不便，江鸥沙鹭尔许閒。他时放溜小艓子，看我倚棹乘风还。虔州福地昔所传，道人天眼开禅关。奇峰翠巘疑可到，待与猿狖相追攀。花开四照天女莲，居士之竹密不删。不须更载郁林石，即此便买愚公山。
上孝感相公四首·其一
作者：汤右曾
朝代：清
体裁：七言律诗

遥望杓南第一星，清时名德重朝廷。致君心己超三代，力学功尤在六经。家溯水源江汉白，人如岳峙岱嵩青。调元四十年来事，勋业应看鼎鼐铭。
上孝感相公四首·其三
作者：汤右曾
朝代：清
体裁：七言律诗

儒宗一代富研搜，学海长悬万古流。苍籀文奇探秘简，咸韶音古戛鸣球。每从别派驱杨墨，自有微言接孔周。东观遗书南史笔，早传褒贬继春秋。
上孝感相公四首·其二
作者：汤右曾
朝代：清
体裁：七言律诗

烽销王会万方同，密侍谋深倚相公。忧乐每关天下计，高閒真见古人风。雨来沧海云生壁，日出扶桑翠埽空。不是书紬金匮里，谁知元老格天功。
上孝感相公四首·其四
作者：汤右曾
朝代：清
体裁：七言律诗

春官桃李五成行，别有门庭一瓣香。曾侍康成趋石室，早因子固拜欧阳。清心肯慕神仙宅，硕画长留政事堂。七十朱颜人见否，吴丝未点鬓边霜。
上掌院彭公四首·其一
作者：汤右曾
朝代：清
体裁：七言律诗

崇朝已遍泰山云，亚相名高海内闻。此日师儒尊五纬，向来物望重三君。回天事每闻朝右，掩卷诗常听夜分。一样勒铭钟鼎在，却输公是寄斯文。
上掌院彭公四首·其三
作者：汤右曾
朝代：清
体裁：七言律诗

十年芸局淡延襟，别有耽佳好古心。半篆香边看冉冉，八驺车下任骎骎。间随客品酒清浊，爱读书如山浅深。只有济南王学士，时时花底共微吟。
上掌院彭公四首·其二
作者：汤右曾
朝代：清
体裁：七言律诗

鹤书曾记日华东，朵殿晴开曙色红。万里清文罗阙下，百年遗老访淹中。量才谁是渊云敌，下笔真无枚马工。天上宝书题第一，五花香散墨池风。
上掌院彭公四首·其四
作者：汤右曾
朝代：清
体裁：七言律诗

五阅仙翁日月壶，忆从槐市列生徒。人间名字荣诸葛，阁下文章比大苏。久识游鱼潜沼乐，待携野鹤出林孤。旧师仍是嵩阳客，笑奉金箱五岳图。
上某中丞
作者：汤右曾
朝代：清
体裁：五言排律

帝简维良佐，时清有大贤。中丞双印绾，副相绿车联。冀北祥云合，天南福曜悬。陛辞多感激，宸眷独勤拳。锁钥蛮荒地，开张节钺权。到时梅正发，去后月长圆。百越遮灵宅，三泷俯大川。林翔五色雀，水酌九龙泉。掠帽遮藤叶，褰帷绕木绵。儿童欣瑞日，父老喜佳年。善政经纶远，清操金石坚。四知传介守，三畏接真传。琼树何由采，丹砂不直钱。严刑冰案减，私税耏门蠲。惠路沾千里，仁风播八埏。蒸黎资教育，多士乐陶甄。海舶鸿鳞集，花村甲乙编。丽楼更点点，烟坞鼓阗阗。抚字真宜亟，疮痍剧可怜。谠言双阙奏，文诰六条宣。饬纪风常肃，匡时俗屡湔。豺狼群破胆，梁栋早须肩。汲引收廉士，疵瘢凛属员。时丰家室聚，官好吏民便。式训招陈寔，游谈逐鲁连。珊瑚宁撒网，玳瑁不开筵。山馆无停辙，桥门绝放船。十陈盐荚论，三复二南篇。帘启花间市，门开月底廛。柔桑经广陌，瑞麦织新阡。蜑户讴声遍，蛮乡舞曲妍。铃斋排锦石，戟府卧雕鋋。畴入陈琳室，来看王俭莲。严徐殷仰止，裙屐望周旋。黄木湾头路，沈香浦外田。韩碑朱篆刻，尹诵绿书镌。令誉传方外，清名到日边。弘猷齐稷契，浅学逊云渊。早岁身辞越，频年客寄燕。诗宗匡氏鼎，礼述服家虔。落拓囊如叶，萧条业似禅。林宗巾累垫，东郭履频穿。孔坐谈曾剧，陈筵醉欲眠。鹅溪裁十幅，麟角秃三千。把卷思枚马，烧丹访偓佺。呈材羞碌碌，收笼愧戋戋。谢府诗书积，程门礼乐全。执经称弟子，披雾豁拘挛。官舍曩留屐，云亭待草玄。玲珑开绮馔，安稳策花鞯。残腊冰霜后，迎春雨露先。提携邀誉久，拂拭感恩偏。苞凤程方远，台莺诏特迁。双旌光照耀，六纛影蹁跹。岭外人欢甚，朝端论翕然。镇南声最著，分陜任尤专。亮采先三事，畴咨答九天。臣心方似水，元化正乘乾。燮理调汤鼎，赓歌入舜弦。惟应桃李列，丞相植门前。
上玉峰徐公
作者：汤右曾
朝代：清

海岳英华盖代人，由来绝业迥殊伦。《六经》屡折群儒角，九服齐扶大雅轮。无事心常爱《丘》《索》，有才谁不仰陶钧。每看元老虚怀处，吐握风流一旦亲。春官玉尺手亲持，科目光华此一时。尝惜文辞伤篆刻，独将经术作宗师。士当失意犹无恨，才苟怀奇定见知。只有公门惭小草，也滋化雨伴仙芝。
上玉峰徐公四首·其一
作者：汤右曾
朝代：清
体裁：七言律诗

三星魁下指东吴，万壑流环海若趋。宇宙大名前代少，制科高第一门俱。夔龙望自中朝峻，杨墨言从别派驱。开济心劳勋德重，始知经国在醇儒。
上玉峰徐公四首·其三
作者：汤右曾
朝代：清
体裁：七言律诗

海岳英华盖代人，由来绝业迥殊伦。《六经》屡折群儒角，九服齐扶大雅轮。无事心常爱《丘》《索》，有才谁不仰陶钧。每看元老虚怀处，吐握风流一旦亲。
上玉峰徐公四首·其二
作者：汤右曾
朝代：清
体裁：七言律诗

迩英进讲日曈昽，一奏豳诗早达聪。讽议每移明主意，清严犹见古人风。国家大手知无敌，禁掖亲题叹绝工。天下文章公望在，韩欧阳有起衰功。
上玉峰徐公四首·其四
作者：汤右曾
朝代：清
体裁：七言律诗

春官玉尺手亲持，科目光华此一时。尝惜文辞伤篆刻，独将经术作宗师。士当失意犹无恨，材苟怀奇定见知。只有公门惭小草，也滋化雨伴仙芝。
上钟山
作者：汤右曾
朝代：清
体裁：古风

天寒水涸沙一痕，石钟之山下见根。夏秋百川汇彭蠡，遥触赤岸浮青湓。是时石钟始有声，噌吰镗鞳风吐吞。南音函胡北清越，非丝非竹摇精魂。翏翏一噫吹万有，真宰无朕妙语言。眉州老仙去已久，后者无继知谁论。长松千尺窥月卧，嫩筱万个交风喧。山僧雅具看山眼，布金此地开祗园。岩藏诘曲户向背，下或如堕高如轩。去来今在一弹指，老鹤已瘗巢空存。茶香一啜梦清远，江驶万里流胚浑。既佳光景忍言去，愿结净社依香门。
上陈太宰四首·其一
作者：汤右曾
朝代：清
体裁：七言律诗

青汉珊瑚辟作窗，看公谈笑便经邦。人间争御李元礼，天下不名张曲江。华岳西来通蜿蟺，黄河东下听铮摐。笃生合是山川力，拔地擎天那得双。
上陈太宰四首·其三
作者：汤右曾
朝代：清
体裁：七言律诗

曾将诗格压群流，大国齐盟数泽州。倚出半峰姑射雪，坐来脱叶洞庭秋。撑肠平贮五千卷，頫首休论三十筹。王李一时清望在，每耽佳句辄冥搜。
上陈太宰四首·其二
作者：汤右曾
朝代：清
体裁：七言律诗

太常高第早知名，兄弟才华鹤算程。雅以文章司琐闼，正从经术重公卿。宝书天上含毫入，香案云边领仗行。每到九重嗟赏处，玉堂铃索悄无声。
上陈太宰四首·其四
作者：汤右曾
朝代：清
体裁：七言律诗

韩欧阳在许谁同，屏底门生仰末风。小草栽培嗟薄植，大钧陶播倚元功。霜清或解孤生竹，弦寂还收未爨桐。自顾何人最惆怅，敢将启事望山公。
与令诒话旧
作者：汤右曾
朝代：清
体裁：五言律诗

五岭清猿外，相思云海间。故人还执手，尊酒为开颜。吏议三年误，离忧半鬓斑。逢春易惆怅，花落忆还山。
与张九如表叔夜话
作者：汤右曾
朝代：清
体裁：古风

人生常飘飘，风雨从所适。五年如梦寐，半面此良觌。落身簿尉中，趋走上官檄。王程无东西，冰雪就远役。长安僦居住，斗米太仓籴。通怀任舒卷，豁意写肝鬲。我时困尪羸，终日卧向壁。殷勤数问讯，药饵巾蒙羃。先生丈人行，高曾旧亲戚。犹记我童孩，绕床梨枣觅。巢倾故家燕，管咽邻人笛。念旧增歔欷，抚时入感激。于今太夫人，济上且安宅。虽衰犹善饭，至孝神理格。尊前一杯酒，聊用减忧戚。晨凫市已买，早韭畦可摘。欢游二三子，情话朝及夕。君留能兼旬，夜窗待虚白。
与翁思敏话旧
作者：汤右曾
朝代：清
体裁：七言律诗

小来同学又同年，门户潘杨旧有连。挟策尚思邻马肆，脱绷谁省弄犀钱。家山并宅心长在，官海连舟地偶然。虎啸猿吟郧子国，不妨閒话夜灯前。
与邱翙梧
作者：汤右曾
朝代：清
体裁：七言律诗

高安官且免糟缸，郡治萧然卧竹窗。民事由来等身事，蜀江元只是家江。同携明月三更笛，似到秋风七里泷。老去经营复何有，荒芜休问石田双。
与雄飞饮毕尔荣宅主人夜话塞上战功殊可喜也
作者：汤右曾
朝代：清
体裁：七言律诗

小来气决早知闻，老去谈兵尚一欣。曾击骁腾云下贼，尽惊鼓角地中军。红灯爱就文人语，绣甲亲从武库分。驻跸山前鏖战处，白衣谁省旧功勋。
丙寅秋予客游江阴时主人则有邑令陆云士宾客则有曹武歌邻湘兄弟酒场歌地登临游宴之乐无日无之席间歌者时郎艺冠流辈每一发声座客嗟叹不觉其耳之倾侧也明年丁卯春予北游复取道江上仍为裙屐之会时亦在焉曲终酒罢月落潮平作五绝句赠时解缆而去自此绝不相闻今年夏六月卧疴杜门时忽来京师以原诗装潢卷轴俾获重观则忽忽三十五六年事矣偶然落笔了不省忆予既老病万念零落时亦红颜皓齿非复畴昔云士邻湘又久经下世追念旧游恍如梦寐感叹不已又作一篇云时辛丑中秋后十日
作者：汤右曾
朝代：清
体裁：七言律诗

缠头屡费曹颜远，顾曲频烦陆浚仪。地下久经埋玉树，尊前何处认琼枝。楼台莺蝶春暄早，歌舞江山月堕迟。白发萧郎憔悴甚，梦游仙是少年时。
丙申四月三日奏事苑西蒙恩宣赐大学士以下黎溪石砚一方归示儿子学殖·其一
作者：汤右曾
朝代：清
体裁：七言绝句

残书老眼两三行，伏猎犹存此侍郎。东观杀青何日是，绿云一片愧分将。
丙申四月三日奏事苑西蒙恩宣赐大学士以下黎溪石砚一方归示儿子学殖·其二
作者：汤右曾
朝代：清
体裁：七言绝句

小儿困卧强书鹥，苦念彭殇理未齐。今日祥光生墨海，永年两字自天题。
东便门外某氏园别山言授一聿脩峙公
作者：汤右曾
朝代：清
体裁：七言律诗

文章报国愧虚名，诏下轺车指旧京。待访神渊龙起处，应经绝塞雁归程。潮回沧海浮家去，日落青山罢酒行。公等莫嗟垂老别，未除豪气尚纵横。
东山与梅溪长老·其一
作者：汤右曾
朝代：清
体裁：五言律诗

巉绝发昙寺，樵人细径分。路黄秋后叶，山黑雨馀云。驯鸽投空下，疏钟入定闻。蚤耽清净义，花界宿氤氲。
东山与梅溪长老·其二
作者：汤右曾
朝代：清
体裁：五言律诗

闻道峨嵋老，心空日坐禅。鬓丝蛮岭雪，乡味蜀山泉。飞锡来千里，哦诗剩几篇。黄花兼翠竹，节物两悠然。
东林寺·其一
作者：汤右曾
朝代：清
体裁：七言律诗

渐看云散月流天，那得沙崩岸出泉。梦里已空菩萨盖，閒来聊问祖师禅。名山乍到心差领，佳句虽存法不传。夜话亭前重怀古，也应学佛也求仙。
东林寺·其二
作者：汤右曾
朝代：清
体裁：七言律诗

莲花池上落还开，荔子洲边去复回。炊饭喜当红稻熟，到门肯遣白衣来。气含蔬笋乐莫乐，味战膏粱才不才。暂与庐山作宾主，香炉峰对讲经台。
东王石谷
作者：汤右曾
朝代：清
体裁：七言绝句

岐薛诸王宾友俱，右丞名迹贵倾都。君从劫火传家法，愿乞山居农作图。
东皋草堂看杏花歌
作者：汤右曾
朝代：清
体裁：古风

清晨叩门折柬呼，树头劝酒闻提壶。芳郊走马意不厌，况有十里春风俱。东畬晓烟林木暗，一带细草茸茸铺。万钱几俎笑多事，三月樱笋烦新厨。王孙天上本龙种，文采复与常人殊。喜闻佳士甘胜肉，爱拂官纸柔于肤。今晨召客昨宵往，先扫禅榻温僧炉。香界庵前一把手，两腋风驾登烟途。晕香亭子森翠绕，细泉入盏浮云腴。风条露叶转蒙密，瞥眼仙杏花千株。金明压帽十年事，惆怅昔梦成老夫。妍姿恰宜丽日映，憨态欲遣香云扶。看红看白情未足，惜花惜玉怀仍孤。只今佳时促芳宴，它日雅会思吾徒。嬉春排日合洪醉，东走脱兔西飞乌。巾年丝竹本陶写，一串颇爱歌喉珠。沙头玉瓶酒不尽，罍尊欢笑杂路隅。柳条未放谢家絮，蛱蝶新上滕王图。草堂重开割鲜罢，更抄云子炊彫胡。城门曛黄归辔急，恋此光景留须臾。乡心每念一区宅，归兴空忆千头奴。羡君城南尺五地，文酒之会无时无。竹炉铜碾纷雅具，清词妙寄非俗儒。东风落手先一笑，芳径未遂沾泥涂。林亭韦杜倘许借，斗酒更拟明朝沽。
中河山佛阁怀道百
作者：汤右曾
朝代：清
体裁：五言律诗

霜重水澄碧，清江澹淡波。故人天末远，佛阁晚来过。雁齿万樯列，蛾眉群岫多。幽期成独往，惆怅对山阿。
中秋
作者：汤右曾
朝代：清
体裁：七言律诗

金波澄处玉轮圆，只少些些脆管弦。凉冷影初沈皓魄，铿鍧乐已罢钧天。阴晴帝里同乡里，哀乐衰年异壮年。佳节尚凭公等在，醉吟直到烛花偏。
中秋同南苕少宗伯集阮氏林亭
作者：汤右曾
朝代：清
体裁：五言律诗

未觉从公懒，先来待月生。泥休抛酒碗，閒自惬诗情。楼迥光先得，轮孤影倍清。更教携铁笛，吹彻九秋声。
中秋宁远道中
作者：汤右曾
朝代：清

云帆粳稻存遗岛，野戍烽烟断古城。出塞始知山远大，入秋弥觉海澄清。楼台何处蛟龙气，风雨空中草木声。谁遣琵琶弄明月，醉余添得放歌行。
中秋宁远道中
作者：汤右曾
朝代：清
体裁：七言律诗

云帆粳稻存遗岛，野戍烽烟断古城。出塞始知山远大，入秋弥觉海澄清。楼台何处蛟龙气，风雨空中草木声。谁遣琵琶弄明月，醉馀添得放歌行。
中秋月蚀
作者：汤右曾
朝代：清
体裁：七言律诗

明镜尘昏奁匣斑，参差桂树有无间。梦魂似到清虚府，偃息真惭救护班。玉斧修来仍璧合，蚌胎满后看珠还。一篇孤愤贞元体，笑尔妖蟆亦等閒。
临凤皇滩望鹿门诸山
作者：汤右曾
朝代：清
体裁：古风

汉广讵轻涉，况此骤风雨。既霁昏翳除，白浪犹掀舞。江亭晚置酒，怅望临极浦。隔江鹿门山，列嶂淡可数。中有隐君子，尘枉笑州府。崔徐亦雅游，床下谁客主。襄阳耆旧尽，樵牧烟中坞。蔡州高唱歇，渺渺云端树。南睇渔浦潭，水深鱼所聚。渔人竞赛神，坎坎丛祠鼓。会看澄潭下，巨鳞出网罟。
为云举编修题萝轩山水画扇
作者：汤右曾
朝代：清
体裁：古风

渴者每思饮，饥人恒说食。连旬望甘霖，人带憔悴色。天公几时出号令，坐令油云蔽天黑。招提有客扫北窗，造化挽回由笔力。谁言雨气终虚无，淋漓妙墨为先驱。林木痷霭润不枯，岩谷霾翳阴风俱。何来此扁舟，无乃旧钓徒。跨溪作桥彴，往看波跳珠。渺然幽思凌江湖，沙平渚远不可摹。更添茅斋倚绝壁，是中端合置老夫。乐哉冰壶已濯魄，何用伊川买泉石。图成试问持赠谁，玉堂才人紫烟客。似从鱼鸟共飞沈，已觉山川在咫尺。平生笑李成，但得平远工。岂尝师范宽，凛凛盛暑中。伏日割肉明光宫，归来传玩招我同。阿香门外鞭痴龙，明朝一尺街泥融。莫言放手难，须知用心苦。置君怀袖定何许，会令青天出风雨。
为介夫题文徵仲西湖图即以道别·其一
作者：汤右曾
朝代：清
体裁：七言绝句

水云光影接楼台，净拭菱花镜面开。笑我州人如寄客，十年一度此中来。
为介夫题文徵仲西湖图即以道别·其三
作者：汤右曾
朝代：清
体裁：七言绝句

二十年应无此湖，沙填葑合水将枯。何人更似峨眉老，添得长虹一线无。
为介夫题文徵仲西湖图即以道别·其二
作者：汤右曾
朝代：清
体裁：七言绝句

几队笙歌载酒行，白头无复少年情。时时梦到湖心寺，浴佛前期为放生。
为介夫题文徵仲西湖图即以道别·其四
作者：汤右曾
朝代：清
体裁：七言绝句

子归先合到吾乡，五月风漪菡萏香。定有新诗嘲杜甫，西湖凉较鉴湖凉。
为令诒题写真二图 其一 梅花村晏坐
作者：汤右曾
朝代：清
体裁：古风

前年君过大庾岭，清梦每到罗浮巅。梅花开时雪万树，蛮乡地僻心悠然。归寻图画记畴昔，万里回看如咫尺。想见参横月白时，酌酒对花谁主客。
为令诒题写真二图 其二 竹溪听雨
作者：汤右曾
朝代：清
体裁：五言律诗

焚香永日坐，萧洒散烦襟。可是清泠子，翛然江海心。幽丛喧过雨，浅水戏游禽。他日山阴兴，应缘修竹林。
为家兄篆辛题烟江图·其一
作者：汤右曾
朝代：清
体裁：七言绝句

画出长江叠嶂图，青林潮没片帆孤。归心己逐鸱夷子，一点烟波落五湖。
为家兄篆辛题烟江图·其二
作者：汤右曾
朝代：清
体裁：七言绝句

兄弟东山志趣同，可怜束带已成翁。心知不爱高官职，楼阁江天梦想中。
为徐勉斋侍御题日南种菜图·其一
作者：汤右曾
朝代：清
体裁：七言绝句

由来循吏是高人，绕舍秋风小摘新。尚有雨馀行菜地，食鲑谁信庾郎贫。
为徐勉斋侍御题日南种菜图·其三
作者：汤右曾
朝代：清
体裁：七言绝句

自昔风流南路徐，羊羹鹅炙乞残馀。一从敛版山城后，菜把园公谢不如。
为徐勉斋侍御题日南种菜图·其二
作者：汤右曾
朝代：清
体裁：七言绝句

放衙药裹并诗囊，苦雾三年在瘴乡。犹是书生齑百瓮，可须消食进槟榔。
为徐勉斋侍御题日南种菜图·其四
作者：汤右曾
朝代：清
体裁：七言绝句

幽期抱瓮古犹今，茄菜蜂蝉小笔寻。秋末晚菘春蚤韭，一畦烟甲五湖心。
为王敏行佥事题文贞公丛竹图·其一
作者：汤右曾
朝代：清
体裁：七言绝句

绿沈曾记三百本，琼粉还怜十数竿。少不如多君自领，万条寒碧画中看。
为王敏行佥事题文贞公丛竹图·其二
作者：汤右曾
朝代：清
体裁：七言绝句

尚书高节世应无，小笔犹留丛竹图。昨日翠琅玕下过，新添五色凤凰雏。
乔侍读造一舟名曰云装烟驾之舫贻诗索和次韵四首·其一
作者：汤右曾
朝代：清
体裁：七言律诗

书库琴亭白傅池，青蘋微动独来时。只应细桨虚徐去，未用高帆美满吹。腾上乍惊龙化速，退飞常笑鹢行迟。晚来波静川如练，呼客清醪与共持。
乔侍读造一舟名曰云装烟驾之舫贻诗索和次韵四首·其三
作者：汤右曾
朝代：清
体裁：七言律诗

霜叶万株屏外直，沙禽一点镜中开。閒敲乌榜暮云合，自下碧塘初雪来。夜半踏冰围虎落，天寒分火上龙堆。何如庳著蓬窗了，兴到閒游兴尽回。
乔侍读造一舟名曰云装烟驾之舫贻诗索和次韵四首·其二
作者：汤右曾
朝代：清
体裁：七言律诗

鸭头初涨绿漪生，节序秾华取次更。画楫最宜三月出，艳歌从绕百花行。风光谷口遥相失，烟水侯家淡不争。红㨂樱桃深处泊，小浮舴艋一沤轻。
乔侍读造一舟名曰云装烟驾之舫贻诗索和次韵四首·其四
作者：汤右曾
朝代：清
体裁：七言律诗

烟际轻桡破浪纹，眠鸥宿鹭一群群。穿桥微月半规上，濯足清流几派分。物外高寒成小筑，卷中冰雪得斯文。蒹葭不尽怀人意，持赠惟应寄岭云。
乙未中秋后三日恭和圣制奉送安溪相公暂假归里·其一
作者：汤右曾
朝代：清
体裁：七言律诗

济世功名盖代儒，奉持尧日矢皋谟。健随天共三辰转，煦若春回万卉敷。岁旱旧须霖雨佐，时平今应泰阶符。欲知元老勋高处，度笮悬绳悉坦途。
乙未中秋后三日恭和圣制奉送安溪相公暂假归里·其三
作者：汤右曾
朝代：清
体裁：七言律诗

孔周绝学继醇儒，金殿洋洋翊圣谟。道合三才源奥衍，笔开万象景纷敷。丹青姓氏前贤贵，鱼水君臣异代符。千树棠阴畿辅在，壶浆父老拜前途。
乙未中秋后三日恭和圣制奉送安溪相公暂假归里·其二
作者：汤右曾
朝代：清
体裁：七言律诗

颇牧曾传禁署儒，蜡书间道赞神谟。请歼妖鸟猷真壮，严戮封狼命再敷。王略心劳明皎日，兵机手画授阴符。孤忠最忆艰危际，历尽羊肠九折途。
乙未中秋后三日恭和圣制奉送安溪相公暂假归里·其四
作者：汤右曾
朝代：清
体裁：七言律诗

祖道天章宠硕儒，上台虚位伫嘉谟。都亭暂别千官会，政府重来五典敷。国事较于身事急，人心实与帝心符。潞公九十朱颜好，何限烟霄万里途。
乙未六月二十二日偶成
作者：汤右曾
朝代：清
体裁：七言律诗

吾庐自好画阴阴，况有清风时出林。满院朝烟凉气袭，平阶夜雨水痕生。乍开旧帙除残蠹，未散馀香恋故衾。剩得些些惆怅处，五湖三亩欲归心。
乙未除夕前一日次韵张汉瞻见贻之作
作者：汤右曾
朝代：清
体裁：七言律诗

立马江滨记别筵，看羊海上数离年。每因出谷思求友，差喜连章得荐贤。红颊相看犹好在，白须一笑正飘然。明朝待进春端帖，凭仗诗催淑景先。
九日
作者：汤右曾
朝代：清
体裁：五言律诗

白发依时至，黄花太瘦生。亡何聊可饮，重九爱兹名。病废眈书课，间馀抱瓮情。暂来篱下坐，指点说秋英。
九日同西溟赤抒西斋蕉饮登慈仁寺毗卢阁以亭皋木叶下五字为韵·其一
作者：汤右曾
朝代：清
体裁：古风

閒居当重九，凄若病叶零。稍思谢尘劳，偶来叩禅扃。升高展远眺，杰阁起亭亭。游氛敛己无，豁达天字青。飘风飒然至，响戛殿角铃。顾此浮念遣，恍惚逢仙灵。
九日同西溟赤抒西斋蕉饮登慈仁寺毗卢阁以亭皋木叶下五字为韵·其三
作者：汤右曾
朝代：清
体裁：古风

危栏俯万井，苍然见乔木。蔼蔼帝王州，朱甍接华屋。高门艳罗绮，清吹激丝竹。美人方宴终，兰房扇馀馥。宁知云端士，荡荡散游目。仰观青冥远，俯视白日速。
九日同西溟赤抒西斋蕉饮登慈仁寺毗卢阁以亭皋木叶下五字为韵·其二
作者：汤右曾
朝代：清
体裁：古风

葱茏春阳敷，景物丽青皋。奄忽被霜露，侧耳寒蛩号。四运行复周，狂驰无乃劳。不如一杯酒，为欢寻我曹。泥涂未云卑，嵩华何必高。方寸起灭间，万里争秋毫。
九日同西溟赤抒西斋蕉饮登慈仁寺毗卢阁以亭皋木叶下五字为韵·其五
作者：汤右曾
朝代：清
体裁：古风

荣瘁各有时，黄花又堪把。举俗爱佳节，美酒斟满斝。层轩凭穷秋，西流弱水泻。飞尘横绮道，车马在其下。人生无贤愚，意得即潇洒。时哉引颓龄，晚节冀休假。
九日同西溟赤抒西斋蕉饮登慈仁寺毗卢阁以亭皋木叶下五字为韵·其四
作者：汤右曾
朝代：清
体裁：古风

凉飔征雁起，落日轻霞接。悠悠天末云，蔌蔌林中叶。授衣及凛秋，缝素有闺妾。忽念泉下人，衰泪俄映睫。霜天枯百草，夜火山南猎。安得回壮心，走马逐游侠。
九日大风寒甚不得访平坡秘魔诸胜
作者：汤右曾
朝代：清
体裁：七言律诗

投床倦不闻斋鼓，选胜行须待晓钟。夜半风声撼茅屋，朝来冷气逼云峰。频添白袷衣仍薄，再上青山兴已慵。惭愧老僧为后约，可能踏雪到深冬。
九日琉璃厂登高同刘若千作
作者：汤右曾
朝代：清
体裁：古风

冬官抟埴岁有程，千夫许许雷发声。蓬莱宫中陶万瓦，岁久土积山峥嵘。登山一笑此何有，却与今年作重九。天边斜日映孤云，望里西风带衰柳。忆昔慈仁飞阁中，四虚突兀撑青空。昨岁蛮江骤风雨，云幕周遮艳歌舞。岂知万里从天涯，帝城复采黄金花。悠悠感事默惆怅，茫茫望古空咨嗟。君不见宋公戏马台，英雄格斗馀蒿莱。又不见杜老云安宴，词客哀时泪如霰。我曹幸际太平日，瀚海烽销新罢战。佳节犹堪继觞咏，书郎莫漫忧贫贱。河冰昨夜冻桑乾，积雪隐见浮云端。苍茫临眺日欲落，激激衣上风吹寒。日饮无何爱犀首，且归与子同杯酒。
九日登慈仁寺毗卢阁
作者：汤右曾
朝代：清
体裁：古风

大海一粟浮神鳌，平地涌出无波涛。鲰生早衰困筋力，风驾两腋嵬嵬高。危栏望到飞鸟没，细与鹰眼争秋毫。豁然四虚倚空阔，下睇万木环周遭。车驰马骤涨尘底，始信物外容吾曹。蓐收西行欲弭节，坐觉岁月流滔滔。霜清日薄作重九，来此佛寺持松醪。先贤故事试续说，五经逸字谁题糕。
九月四日奉陪韩宗伯碧山堂桂花下作
作者：汤右曾
朝代：清
体裁：七言律诗

淮南消息比何如，喜见连丛破萼初。海曲移来秋馥郁，月中分出影扶疏。偶随杖履成高会，不少琴尊在广除。闻道杼山诗句好，一枝端合寄尚书。
九月四日游黑龙潭作
作者：汤右曾
朝代：清
体裁：古风

吹梦不到城南坰，衣袂忽举风泠泠。不知缰鞚落何所，仙宫人寂昼不扃。入门老鸦与人语，丹粉剥落潜精灵。阴森古柏閟三五，碑石缺蚀谁所铭。缭垣中有太古穴，下根无地穿穷溟。华阳黑水坼坤轴，昆明劫火烧元形。移来一片太阴色，方池圆甃凝深青。羊髯有珠得岂易，象乘咒钵行当听。频年畿辅困旱魃，祠宫牢醴留馀馨。撞钟考鼓树葆羽，白日往往闻惊霆。只今时和雨旸若，大有况绝秋田螟。空潭寂寞九渊蛰，我来临眺凭轩棂。荒陂几亩乱凫鸭，败苇弥望疑洲汀。人生适意无小大，疏豁坐爱风中亭。国西山翠在眉睫，尘劳如醉吹还醒。长安歌舞五侯宅，此地谁挈沙头瓶。同游欲散我亦去，却略槛外须臾停。水荭自媚砌前色，寒蝶未退花边翎。移时啜茗雪乳泛，盏杓漫自劳邻丁。斜阳欲下理归策，回首尚带龙涎腥。
习家池
作者：汤右曾
朝代：清
体裁：古风

贤达不买名，况乃尽醉时。山翁坐镇日，酩酊何所为。举鞭问爱将，拍手笑童儿。风流径千载，流咏高阳池。
乾斋中丞见和原韵意有未尽复为五章又追和之·其一
作者：汤右曾
朝代：清
体裁：七言绝句

戟府风清六月霜，坐看谈笑静蛮荒。庾公楼与山公马，独秀峰前八桂堂。
乾斋中丞见和原韵意有未尽复为五章又追和之·其三
作者：汤右曾
朝代：清
体裁：七言绝句

文星万里入牂牁，斗极光芒气象多。公是济时霖雨手，五湖未可问渔蓑。
乾斋中丞见和原韵意有未尽复为五章又追和之·其二
作者：汤右曾
朝代：清
体裁：七言绝句

禁中颇牧许谁同，简畀西南出圣衷。此日耽书传杜预，异时截镫记姚崇。
乾斋中丞见和原韵意有未尽复为五章又追和之·其五
作者：汤右曾
朝代：清
体裁：七言绝句

小淹可为荔支留，妙句锵金一散愁。望尽羚羊峡中路，海天凉雨气如秋。
乾斋中丞见和原韵意有未尽复为五章又追和之·其四
作者：汤右曾
朝代：清
体裁：七言绝句

名贤用意自深长，馆阁犹馀荀令香。惭愧疏慵继公后，禁钟宫漏几回肠。
二月十三日赵蒙泉孙松坪查皋亭王令诒查声山王赤抒吴西斋史蕉饮小集寓斋·其一
作者：汤右曾
朝代：清
体裁：古风

忧端来无时，忽尔旷沈寂。平生慕栖隐，早岁邻缁锡。朝梵香入林，夜钟寒卧壁。蹉跎世缘误，老大饱更历。怀人路杳杳，抚旧事的的。凄断五条弦，中心有离析。
二月十三日赵蒙泉孙松坪查皋亭王令诒查声山王赤抒吴西斋史蕉饮小集寓斋·其三
作者：汤右曾
朝代：清
体裁：古风

故人海曲归，握手共花底。寒暄五流易，一官偶然耳。讽谕高州谣，澄明盘谷水。牛刀虽一割，弦歌冁然喜。乃知才且贤，匪直风物美。嗟嗟同袍者，寂寞校三豕。
二月十三日赵蒙泉孙松坪查皋亭王令诒查声山王赤抒吴西斋史蕉饮小集寓斋·其二
作者：汤右曾
朝代：清
体裁：古风

披帷来朋知，劝我泛清觞。云此忘忧物，聊以宽中肠。一酌虑暂遣，沈思绪弥长。满堂各欢娱，向隅默自伤。幽幽日沈夕，蔌蔌花辞房。萧条感离室，半燄馀灯光。
五月二十二日澶渊道中喜雨有作
作者：汤右曾
朝代：清
体裁：古风

昨暮云兴似翻墨，雨脚垂天万条直。绿枪㩳㩳作猛声，银竹森森带寒色。野庭商羊舞一足，鲜水鸣蛇敛四翼。流从舍东绕舍西，雷自山南转山北。天将甘霤慰圣意，民以丰年感帝德。且欣此夕有安眠，更喜今秋得饱食。长安故人应念我，滑滑泥深行不得。岂知潇洒入山程，为赋新诗报相忆。
五月十七夜游纵棹园
作者：汤右曾
朝代：清
体裁：古风

停云淡欲无，清川相与闲。临泛自成趣，何必江湖间。落日漾彩翠，微风散襟颜。纷衍草木丛，坐久宛深山。暮禽共烟暝，孤月随棹还。沿洄遂忘归，水际门不关。洞箫起层闼，清响结幽潺。波心骑赤鲤，亭上放白鹇。何当乞刀圭，仙药解我顽。
五月十三日喜涧房自汴城来京酒阑话旧感赋
作者：汤右曾
朝代：清
体裁：七言律诗

千里嵩阳一纸书，书来缱绻说相思。每嗟落月何由见，岂意深杯忽共持。万事风花伤眼底，两家羊酒记儿时。白头未忘平生约，五亩柴桑指后期。
五月十四日夜露坐
作者：汤右曾
朝代：清
体裁：七言律诗

高林晚露寂不喧，短篱疏花幽自翻。何当羽衣入舞砌，岂有啄木来敲门。穿池华月光下上，拔地苍石阴朝昏。松风茗鼎横一榻，道人于此真忘言。
京东州县多被蝗害
作者：汤右曾
朝代：清
体裁：古风

蔽天从西来，声若殷雷奔。投东倏而下，一下无千村。万万攒黑蚁，布野如云屯。遗蝗复生蝻，下食尽草根。欲秉畀炎火，种多不胜燔。积雨则扫除，安得天瓢翻。捕蝗载令甲，州邑愁思繁。扑灭少后期，章劾肯见原。击鼓集众力，解鞍伤客魂。古有不入境，得非政理存。我欲因事规，小吏何足论。
人日汉瞻文子思敏季方大畇峙公寓斋小集仍用前韵
作者：汤右曾
朝代：清
体裁：七言律诗

传杯今夕是初筵，良友相于可判年。刚喜入春方七日，况逢毕至有群贤。林中蕙草曾生未，江上梅花尚宛然。烂漫星桥三夜月，后期更约试灯先。
仙女堡行
作者：汤右曾
朝代：清
体裁：古风

威弧几时落旄头，松州雪岭犹防秋。仙女堡当转粟道，仰窥千仞俯九幽。㟢嵚一线险莫俦，雨淋石滑行人愁。马蹄忽蹶徐县尹，下与万里长江流。妻儿泪应猿声落，苦怨天高鬼神恶。汉家嫖姚方少年，蹋鞠军中正为乐。
以一尊送狮峰先生
作者：汤右曾
朝代：清
体裁：五言律诗

酿出中泠水，分张扬子城。百壶残岁买，千里小船迎。紫蟹霜添味，黄花夕缀英。送君明月夜，不负景山鎗。
仲秋释奠
作者：汤右曾
朝代：清
体裁：五言排律

海甸同文日，桥门释奠时。牲牢遵旧典，肸蚃肃神仪。道统三才合，儒宗百世师。器犹存俎豆，祀已重坛壝。律应清商管，斋先上戊期。侵阶开紫陛，列仗拥黄麾。韵欲流金石，尊看洁象牺。璆悬存虡业，瑶篚荐堂基。素壁留香久，灵风卷幔迟。僾如函丈接，炳若日星垂。醴酌思遗版，车攻有旧碑。槐阴当殿合，松盖拂云欹。仙草依幽砌，文芹漾碧漪。清时脩礼乐，上相主盘匜。调燮勋方大，精虔意不疲。丹楹浮翡翠，碧瓦护琉璃。瑞气澄清霭，祥光接曙曦。渊源继颜闵，名德重皋夔。璧水群贤在，兰台百籍披。宗风传绛帐，家法守皋比。吾道今安仰，斯文总在兹。青衿诸弟子，联袂献声诗。
佟钟山副使将之凤阳出所画见贻赋此道别
作者：汤右曾
朝代：清
体裁：古风

凌凌悬秋光，秋声撼我屋。忽惊尺素到，秋色俄满目。霜中万木脱，一丛抱寒竹。离离危石旁，幽花媚黄菊。使君贻赠我，厚意勤所勖。要令岁寒姿，臭味同草木。岂惟妙墨少，兼有新诗辱。绸缪契分深，文雅襟情独。西风迫重九，清旷邈川陆。离杯出城南，数别日己促。钟离建吴会，寿春枕淮渎。中丞持节时，十载风转烛。羊公碑石在，士女杂歌哭。今来得使君，遗爱继前躅。人才备文武，民力恤杼轴。自兹为政閒，转令幽兴熟。清香馀燕寝，白日稀吏牍。过江六朝山，方寸纸可缩。冶城超世想，染翰风谡谡。应怜埃壒底，远梦绕林麓。清游未可同，勤当寄尺幅。
修武道中
作者：汤右曾
朝代：清
体裁：五言律诗

怀旧山阳里，天高落木空。覆杯岩石上，吹笛竹林中。寂寞人埋照，昂藏鹤入笼。达生差可托，嵇阮此遗风。
倒马坡望张三丰仙影
作者：汤右曾
朝代：清
体裁：古风

岧岧青云梯，汎汎紫烟路。似闻驾鸿人，凌虚从此去。真人塞其内，外像非所务。大哉宇宙间，神游无不寓。西驰追金鸦，东走逐玉兔。挥戈纵可回，运化等尘露。不见昆崙顶，精魄得长驻。
偶成
作者：汤右曾
朝代：清
体裁：七言绝句

梅花娇小杏花憨，此段春愁了不堪。一蹴轻弦双燕子，唤回归梦到江南。
偶见
作者：汤右曾
朝代：清
体裁：五言律诗

忽看田野趣，半在老夫家。屋角壶堪断，篱边豆尚花。侵阶丛野菊，络石蔓秋瓜。他日东屯去，为农兴倍加。
偶读少陵望岳诗
作者：汤右曾
朝代：清
体裁：七言绝句

朱崖碧海见秋毫，月窟昆崙想像劳。东望泰山西望华，当时何惜一登高。
僦居甫定匆忽改岁矣慨然有作
作者：汤右曾
朝代：清
体裁：七言律诗

九死馀生似断蓬，得还那复问穷通。管宁皂帽有时净，范蠡扁舟何所终。华表鹤惊新岁月，画梁燕认旧房栊。乌头马角归来日，好在春杯滟滟红。
僧房閒寂偶忆东坡白发相望两故人句因念涧房甫至悔馀将归隔越数百里不得见也怅然各寄一首·其一
作者：汤右曾
朝代：清
体裁：七言律诗

相顾衰年百不思，同开三径每嫌迟。山中王烈呼应出，地下陈琳吊岂知。某水某邱犹昨日，一班一级竟何时。期君对酒欣然笑，赢得江东号沈诗。
僧房閒寂偶忆东坡白发相望两故人句因念涧房甫至悔馀将归隔越数百里不得见也怅然各寄一首·其二
作者：汤右曾
朝代：清
体裁：七言律诗

鹓鸾台阁正连翩，忽赋归欤种秫田。为乐每忧儿辈觉，生天一任丈人先。元和体有三千首，谢朓才论二百年。我欲举君还自代，似君真合领群仙。
元夜前三日楼村悔馀西谷石臣小集寓斋以钩字立韵
作者：汤右曾
朝代：清
体裁：七言律诗

乐事衰迟强半休，空传九陌逐灯毬。故人地近能频过，遥夜情亲更小留。声静惟闻棋落子，局喧忽笑酒探钩。还期病起春风在，排日同为烂漫游。
元夜在汴城偶念孟元老所记东京灯火之盛感慨系之杂成断句·其一
作者：汤右曾
朝代：清
体裁：七言绝句

春波细细縠纹生，歌扇飘残宛转声。帝子不传新乐府，词人空说旧东京。
元夜在汴城偶念孟元老所记东京灯火之盛感慨系之杂成断句·其七
作者：汤右曾
朝代：清
体裁：七言绝句

萧条相国寺如村，指点菩提叶叶翻。谁信当时正月半，绿窗朱户尽欢门。
元夜在汴城偶念孟元老所记东京灯火之盛感慨系之杂成断句·其三
作者：汤右曾
朝代：清
体裁：七言绝句

千枝万影朵楼开，一道银河泻露台。天上忽飞金凤下，云中时看玉龙回。
元夜在汴城偶念孟元老所记东京灯火之盛感慨系之杂成断句·其九
作者：汤右曾
朝代：清
体裁：七言绝句

窠石空留四画图，赦书著脚语何愚。乌犀白玉烦缇裹，重入思陵卷轴无。
元夜在汴城偶念孟元老所记东京灯火之盛感慨系之杂成断句·其二
作者：汤右曾
朝代：清
体裁：七言绝句

从教百戏幻鱼龙，花阵香山几万重。九十尺连青汉起，可能留得最高峰。
元夜在汴城偶念孟元老所记东京灯火之盛感慨系之杂成断句·其五
作者：汤右曾
朝代：清
体裁：七言绝句

重添两夜试灯期，犹说钱王纳土时。鹁鸽旋中光眩转，路人争踏五花儿。
元夜在汴城偶念孟元老所记东京灯火之盛感慨系之杂成断句·其八
作者：汤右曾
朝代：清
体裁：七言绝句

王傅宅边春月皎，太师桥畔午风和。试教点检蜂儿看，黄雀披绵有几多。
元夜在汴城偶念孟元老所记东京灯火之盛感慨系之杂成断句·其六
作者：汤右曾
朝代：清
体裁：七言绝句

万岁山前望贡云，香中百和最氤氲。游蜂冶蝶非时见，先绕双奴玉线裙。
元夜在汴城偶念孟元老所记东京灯火之盛感慨系之杂成断句·其十
作者：汤右曾
朝代：清
体裁：七言绝句

水底鞦韆水上舟，试灯才罢又春游。纪闻南烬稗官笔，风雨移州梦汴州。
元夜在汴城偶念孟元老所记东京灯火之盛感慨系之杂成断句·其四
作者：汤右曾
朝代：清
体裁：七言绝句

两行绮陌界朱杈，灯火三更夜市哗。月到五楼明似水，一重缥瓦一莲花。
元夜思敏南指圣湖雪子咸珍峙公聿修寓斋小饮
作者：汤右曾
朝代：清
体裁：七言律诗

宝马香车五夜回，银花火树九门开。强酬节物因留客，未减风情试拨醅。皓魄最明今夕月，繁枝犹放故园梅。只嫌寂寞欢悰少，唤取笙歌一部来。
元日发巩县
作者：汤右曾
朝代：清
体裁：七言律诗

看山四面碧嶙峋，且免车中邑邑人。残雪未消前度腊，寒梅已带乍回春。老知时节心情减，閒觉风花景物亲。二十年来两元日，天门顶上洛河滨。
元日次卢舜徒光禄除夕见贻原韵·其一
作者：汤右曾
朝代：清
体裁：七言律诗

太官初识膳膏香，三署兼司陛楯郎。帝念清卿官特拜，人知劲节荐交章。冠军旧德曾燔契，光禄新衔合筑堂。政事赵张谁可继，更誇文采似班扬。
元日次卢舜徒光禄除夕见贻原韵·其二
作者：汤右曾
朝代：清
体裁：七言律诗

蒸壶约素自家风，居损持盈道更冲。心薄浮云时态异，义钟老柏岁寒同。韵无适俗思元亮，力不因人笑子公。正旦九衢车马散，冷烟湿雪寂寥中。
元日登梁山绝顶
作者：汤右曾
朝代：清
体裁：古风

看山万里行未足，蜡屐复此凌天门。五丁凿开岩谷走，两戒截出江流奔。垂天之鹏羽翮奋，横海有鲸鬐鬣翻。东西屹立如有意，吴头楚尾为藩垣。辛盘上日帆落蚤，白沙一道清江村。欹斜得路蹑飞鞚，下看落日如朝暾。疏林木叶寒不脱，已变凛冽回春温。琳房金碧插天汉，举手似可星辰扪。谢公青山纷在眼，渐与夕照岚阴昏。扁舟径欲下牛渚，怪魅不数鱼与鼋。十年以来逢此日，仗下广乐陈临轩。享王鞮𩍜殿廷舞，缨緌簪履华星繁。归对妻孥日已旰，人事请谒犹烦喧。山中清净今何有，道人与我皆忘言。水底潜鳞适浩荡，云边逸翮辞笼樊。一年回首风雹过，又与桃李书朱幡。惜哉花开我己去，酌酒且满屠苏尊。
先太孺人忌日·其一
作者：汤右曾
朝代：清
体裁：七言律诗

四十年来泪眼枯，斜阳望望断残芜。筵前每羡探怀橘，林下常悲反哺乌。马鬣封卑怜宦薄，虎儿才少觉身孤。伤心遗墨巾箱久，零落芸香半有无。
先太孺人忌日·其二
作者：汤右曾
朝代：清
体裁：七言律诗

对芋年时自惨悽，遇鲑当食更酸嘶。半丛苦竹寒泉漱，一树冬生故垄低。鞠𦜕追随伤爱子，珍新料简失贤妻。每当露冷霜清日，犹似儿时失母啼。
兔耳山
作者：汤右曾
朝代：清
体裁：七言律诗

放浪天教养不才，四年踪迹亦奇哉。题诗嵩少三花去，走马平营五顶来。眼见海神鞭后石，手扪仙客奕时台。飘飘似把浮邱袖，笑看沧溟水一杯。
入桃源山牵萝扪葛拾级而上洞穴宛然还过遇仙桥细流淙淙欲求渔人缆船之所了不可得故碑亦剥落无复存者·其一
作者：汤右曾
朝代：清
体裁：五言律诗

狭路披榛入，仙源杳不逢。空馀石桥水，苍藓认遗踪。山鸟幽自哢，溪云闲更封。野僧无一事，饭罢午时钟。
入桃源山牵萝扪葛拾级而上洞穴宛然还过遇仙桥细流淙淙欲求渔人缆船之所了不可得故碑亦剥落无复存者·其二
作者：汤右曾
朝代：清
体裁：五言律诗

世外神仙宅，云中鸡犬声。舍舟何路入，沿棹有人行。闻道春来水，桃花几瓣横。年年流出在，长共楚江清。
入锦州界喜节孙通守至忆丁卯秋试时同馆李文定公家忽忽二十三年矣
作者：汤右曾
朝代：清
体裁：七言律诗

谈天翁在海东头，落笔千重抱蜃楼。日召诸生试家法，谁如别乘最风流。尊中竹叶欢今夕，院里槐花感昔游。廿载相公门下客，几人有泪洒西州。
八月十三夜相湖招同天门学士缄庵侍读聿脩宫赞蔗山蓼亭两都谏小饮王文靖公怡园偶话旧事感叹有作
作者：汤右曾
朝代：清
体裁：七言律诗

朱门幽寂似岩阿，璧月圆来两度过。今日城南韦杜少，旧时池上管弦多。花经晼晚惊秋未，人顾娉婷奈老何。颓却玉山抛宝盏，不须重唱百年歌。
八月十二夜月下访俞陈芳病起用吕山浏韵
作者：汤右曾
朝代：清
体裁：古风

东邻有佳人，机杼响空巷。文头巧图绣，妙手生妍状。朝来双蛾颦，忍病辞不放。雁鸿初起势，风里断千丈。旁观皆叹息，谓子众人望。讵识达者心，一笑齐得丧。古奁涩苔纹，泫露冷花当。吕侯千金字，宫徵各谐畅。譬如假高衢，偪仄见坦荡。君还作才语，我已得诗样。诙嘲杂风月，脱略忘礼让。平生述作意，丘壑有微尚。杯行再三论，兴已寄霞上。
八月十五夜
作者：汤右曾
朝代：清
体裁：五言律诗

澄明望秋月，惆怅入遥帷。白露沾衣袂，青苔没履綦。鸟惊飘砌叶，风动隔墙枝。独有伤心者，偏经摇落时。
八月十五夜试院煎茶用东坡韵作二首·其一
作者：汤右曾
朝代：清
体裁：古风

锁厅万窍蛄蚓生，石鼎三沸苍蝇鸣。清风过雨差一快，卷幔忽飏茶烟轻。阁门之井非第二，煮水蛮陬此何意。要将冰雪涤烦煎，清清冷冷落夜泉。石花蒙顶来自蜀，顾渚万芽如屑玉。一车载茗不疗饥，犹胜观瓶居井眉。木兰始芽瑶草茁，一啜已有清香随。君不见露寒桂满今宵好，细泛风帘淅淅时。
八月十五夜试院煎茶用东坡韵作二首·其二
作者：汤右曾
朝代：清
体裁：古风

门外立鹄惭诸生，老夫投床作雷鸣。楼头纸落如飞雪，沈宋时名谁重轻。休论扬一与益二，险阻西来识天意。淄渑别白勤烹煎，由来相士如品泉。相如子云出西蜀，昆吾宝刀于阗玉。楚宫细腰常忍饥，城中佳人矜广眉。各争好尚异妆束，轻裾利屣行追随。君不见牵萝补屋谁氏子，绝代风流羞入时。
公安城东门驾小舟沿陂湖入不翳禅院·其一
作者：汤右曾
朝代：清
体裁：七言律诗

散带披襟村路东，小桥流水晓烟中。行穿径窄家家竹，唤得帆轻叶叶风。但有僧皆堪入社，况逢酒恰载连筒。绿漪笑尔波三尺，一任蛟龙万仞宫。
公安城东门驾小舟沿陂湖入不翳禅院·其二
作者：汤右曾
朝代：清
体裁：七言律诗

尘中无地避炎蒸，濯足沧浪胜蹋冰。清梵依依烟寺出，奇峰历历火云升。百年著我真浮客，一饭何人愧老僧。菱叶荷花双桨路，他时聊记昔游曾。
六月四日喜雨
作者：汤右曾
朝代：清
体裁：古风

莫厌漏移床，莫惊响塌屋。且将一尺雨，洗此经月溽。砰訇雷震耳，旋绕电掣目。三更始安眠，不遣睡蛇触。明朝冲晓出，人事杂歌哭。束带随群公，流汗若新沐。缅维山中士，冰雪盈一匊。朝看清泉流，暮与停云宿。往从未有路，安得骑鸿鹄。复念久旱馀，羽舞遍川渎。焦劳有明主，感召天意速。枯荄一朝起，秋稼行成熟。吾宁免营营，得饱愿已足。
再到汝阳
作者：汤右曾
朝代：清
体裁：七言律诗

目极淮西古戍楼，乌乌残角似边愁。一池鹅鸭寒波没，八代文章断碣留。夜半火光穿虎落，晓来寒色犯貂裘。病夫自笑摧颓甚，风雪连天入蔡州。
再叠前韵送陈季方
作者：汤右曾
朝代：清
体裁：七言律诗

贫家蔬蔌愧宾筵，柏叶椒花已判年。落纸烟云人共贵，到门羔雁子真贤。通经致用名高甚，将母怀归意洒然。绿暗江南万杨柳，放舟犹及絮飞先。
再得一首简悔馀
作者：汤右曾
朝代：清
体裁：七言律诗

相爱相于分最亲，道南道北况为邻。老欺病骨全无力，笔笑诗翁底有神。雪带金门将尽腊，花偷碧海未回春。更思酿黍邀同醉，恰喜今年岁在寅。
再次悔馀见詶韵学白体
作者：汤右曾
朝代：清
体裁：七言律诗

来看湿雪冷烟中，尚有馀香恋故丛。对客留连谁送酒，助君爱惜自障风。往来笔札添诗兴，颠倒春秋笑岁功。任尔温房烘不出，好誇都市卖花翁。
再渡沂水憩林中作
作者：汤右曾
朝代：清
体裁：五言律诗

屡问渔人渡，若为林叟期。微波沙濑激，茂树午阴移。花影宿蝴蝶，川光隐鹭鸶。遥遥白云岭，心忆入山迟。
再用前韵和原衡
作者：汤右曾
朝代：清
体裁：七言律诗

三年与子阻同游，帝里风光及杪秋。归计尚虚黄菊宅，愁怀多傍夕阳楼。悲欢事与浮云去，富贵心如逝水流。他日相思肯相访，应从柳市更南头。
再用前韵送王雄飞之阳山
作者：汤右曾
朝代：清
体裁：古风

六年勤过从，墨费几斗汁。半从酣醉后，沾洒衫袖湿。浪掷虚牝金，与君两何得。不知空釜里，饥肠转逾急。閒来绕阶除，群心妒花鸭。君如瑚琏器，暂用疏布羃。玉川一先生，并少婢脚赤。故园劫火后，弥望衰草白。书剑久飘蓬，发疏不满帻。才高身欲老，相对如雨泣。宁甘伏枥歌，未用唾壶缺。贤侯在中路，行矣万里客。期君岭海隅，维舟或来集。
农家
作者：汤右曾
朝代：清
体裁：五言律诗

农家此墟落，无事掩门扉。草际饷田去，烟中驱犊归。槿篱闻犬吠，茅屋有鸡飞。薄税输官早，应知吏到稀。
冢宰又有綵衣亭藤花诗再次其韵
作者：汤右曾
朝代：清
体裁：七言律诗

曾听三霄凤响清，翛然鹤骨本来轻。天教国老颜长驻，人对花枝眼倍明。帘外似添香百和，鬓边能扫雪千茎。剑关西望频回首，忠孝知公万古情。
出右安门游诸园亭至座主宛平公丰台别墅看花尽日作八绝句·其一
作者：汤右曾
朝代：清
体裁：七言绝句

伤花泪草我何堪，三月幽居闭一龛。忽忆寻春春己去，又随飞絮出城南。
出右安门游诸园亭至座主宛平公丰台别墅看花尽日作八绝句·其七
作者：汤右曾
朝代：清
体裁：七言绝句

太傅林亭初到时，银筝弦拨玉箫吹。花光二十年如昨，老大心情付鬓丝。
出右安门游诸园亭至座主宛平公丰台别墅看花尽日作八绝句·其三
作者：汤右曾
朝代：清
体裁：七言绝句

淮王载酒少经过，门馆萧条挂薜萝。閒觉清风入廊槛，绿鳞鳞起水微波。
出右安门游诸园亭至座主宛平公丰台别墅看花尽日作八绝句·其二
作者：汤右曾
朝代：清
体裁：七言绝句

幽禽出谷似关情，野水分畦漫漫平。一道丰茸芳草路，绿杨影里桔槔声。
出右安门游诸园亭至座主宛平公丰台别墅看花尽日作八绝句·其五
作者：汤右曾
朝代：清
体裁：七言绝句

晓色曈昽锦障开，殿春花事数丰台。天公雨露园公力，等是批红判白来。
出右安门游诸园亭至座主宛平公丰台别墅看花尽日作八绝句·其八
作者：汤右曾
朝代：清
体裁：七言绝句

遗山诗老惊仙语，下笔王郎含古春。廉赵风流总消歇，钓鱼台下养花人。
出右安门游诸园亭至座主宛平公丰台别墅看花尽日作八绝句·其六
作者：汤右曾
朝代：清
体裁：七言绝句

休嗟狼藉市门前，绕郭栽多万畛连。当日洛阳全盛日，一枝姚魏直千钱。
出右安门游诸园亭至座主宛平公丰台别墅看花尽日作八绝句·其四
作者：汤右曾
朝代：清
体裁：七言绝句

桥回漠漠野田青，荷叶菱花接远汀。多少怀人伤逝意，一时并上水边亭。
出国门别诸子
作者：汤右曾
朝代：清
体裁：古风

王程趣办严，结束事远役。昨宵故人酒，离思纷已迫。今朝城南门，风雨晦行迹。依依恋亲爱，渺渺怨违隔。须臾意不忍，况在岁年别。青山去逶迤，待此万里客。遥怜牂牁水，漾漾瘴云白。回头九衢尘，灯火梦畴昔。清游知几时，怅望劳思积。
出城小睡
作者：汤右曾
朝代：清
体裁：七言绝句

平肩舆更稳于船，合眼华胥到最先。蚁穴蚊巢等相杀，不如蝴蝶去翩翩。
出城西门
作者：汤右曾
朝代：清
体裁：古风

今晨风日佳，晻暧淡初旭。空烟散林端，浅水明城曲。西郊路才指，幽意纷相逐。始悟尘中人，岁月常局促。沈冥或凿坯，游赏剧秉烛。吾生迫世纷，谁敢希高躅。聊复谢埃壒，灵境寻信宿。
出西门一绝句
作者：汤右曾
朝代：清
体裁：七言绝句

高低坡陇到今存，槐柳阴中碌碡村。我亦天涯念兄弟，斜风细雨郑西门。
初秋病中遣怀四首·其一
作者：汤右曾
朝代：清
体裁：七言律诗

一夜西风飒已秋，雨馀微润在衣篝。暄凉候觉阴晴异，造请忙因疾病休。碧藓嫩初侵露砌，夕阳沈更映帘钩。不巾不袜差疏快，望里桥虹晚欲收。
初秋病中遣怀四首·其三
作者：汤右曾
朝代：清
体裁：七言律诗

归欤乡井兴何如，菜把难营隙地锄。世上争能无事事，閒中聊复借书书。鸡虫得失何关我，蛮触纷纭可笑渠。瘦骨年来无一把，栖心只合在清虚。
初秋病中遣怀四首·其二
作者：汤右曾
朝代：清
体裁：七言律诗

鹤长凫短总堪嗤，忍病清斋燕坐时。食蛤蜊宁知许事，索槟榔乃笑长饥。可知说士甘于肉，差喜谈兵略似棋。倦即高眠醒便起，半萦香篆上铜匜。
初秋病中遣怀四首·其四
作者：汤右曾
朝代：清
体裁：七言律诗

幽处微闻草木香，安排笔格与茶床。雅思对客闻才语，暇辄翻书检药方。芝桂膎胰随措置，龙蛇虎鼠任料量。蓬头散带丘明士，吐论纵横或未妨。
初秋蔗山给谏招同查浦侍讲退谷宫允勉斋侍御小集石幢庵
作者：汤右曾
朝代：清
体裁：七言律诗

岿然削出此香台，恰在蒹葭野水隈。一夕肯抛明月去，廿年犹共故人来。因缘旧梦销禅榻，触迕閒情付酒杯。九陌归途正灯火，少留未用仆夫催。
别乔无功
作者：汤右曾
朝代：清
体裁：七言律诗

感时无那岁嶒嵘，轣辘征车想去程。冰合河壖狐过迹，雪晴江上雁归声。异乡兄弟依依在，落日郊原莽莽平。尚计为君留十日，酒边豪气正纵横。
前卫
作者：汤右曾
朝代：清
体裁：古风

上下经重冈，溪风亦多厉。我行困登涉，日暮前屯卫。女墙被秋草，废垒今易世。关东岁屡稔，外户夜不闭。物情贵所无，价贱米狼戾。轮蹄交道路，入关未迢遰。来逢车连连，卖谷供王税。时当三农隙，市通百货滞。差幸关内民，蝗馀获少济。我闻海绝岛，鲸鲵未尽殪。时出犯风涛，无地可树艺。馀粮括海舶，间亦施小惠。贾往三倍收，法令不能制。官司为耳目，上下久蒙蔽。寄语横海军，首须袪此弊。海口出粟禁，岂但东南际。民愚无所知，国有万年计。
匏瓜
作者：汤右曾
朝代：清
体裁：五言律诗

小园亲种得，苦叶覆柔条。老藉霜斤断，轻留竹杖挑。无风声寂寂，醉月影萧萧。岁晚南村外，巢由好共招。
医巫闾山
作者：汤右曾
朝代：清
体裁：古风

虞封十二山，医巫闾镇幽。一重复一掩，秀色横九州。元化始煦妪，神功继雕锼。巨灵右踏足，断鳌左昂头。百里尽东骛，天际穿云糺。一一青莲花，万手搴不留。其下作巨镇，祠庙岁增修。内府出金钱，宝翰蟠银钩。焜耀万万古，丰碑树崇邱。秩礼视三公，圭币荐百羞。五风而十雨，有祷神必酬。登望义州北，边陲昔虔刘。长剑斩封豕，壮士脱兜鍪。于今隶王官，妇子乐锄耰。时载十围木，出市布与裘。夫犁吊旧营，怀古风飕飗。移屯耿校尉，无虑扼其喉。万帐请受降，兵气如连牛。馀威震东部，砮矢贡挹娄。前临望海堂，指顾发一沤。阎浮百亿界，小水笑麟洲。昔者东丹王，校猎来清秋。忽慕吴太伯，举帆越之罘。随身千卷书，美人同綵舟。丹青入图画，秘府多藏收。洛城血坡陀，归魂招得不。犹闻影殿在，岁久不可求。前年地忽坼，遗踪出山陬。朱门森阴沈，髣髴垂前旒。牧竖不敢入，风雨声啾啾。昨者杨县尹，始掩土一抔。我欲镌之石，大书立道周。驱车凉风节，青岩云木稠。上寻瀑布泉，下访潜龙湫。夙与禽庆期，愿接卢敖游。行当见白鹿，夹我岩前辀。人生知几何，悠悠复悠悠。遥从五岳外，高视沧溟流。
十一月廿二日夜呕血至升几死后数日稍平随意所至辄成一首
作者：汤右曾
朝代：清
体裁：七言律诗

丹灶红铅未夺胎，忽从水底起龙雷。龟蛇松下寻难得，和扁门前望不来。亲旧相看还叹息，吏人走报各惊猜。须知幽阙重扃里，会有青铜锁自开。
十三山顶
作者：汤右曾
朝代：清
体裁：古风

拔地忽起十三峰，峰峰突兀如排空。多年石花封白黑，终古壁色填青红。扪萝得路到巅顶，大漠清秋散光炯。烟螺一点浮空虚，云气已接医巫闾。
十二月十二日晚天门枉驾见存予方在疚病涕泪中不觉其言之悲也
作者：汤右曾
朝代：清
体裁：七言律诗

数卷恒河万劫沙，几行衰泪落悲笳。故人白水言犹在，归梦青山路正赊。剩有高吟排雪浪，小留软语缀灯花。他时中禁思才子，先问元和宰相家。
十八台
作者：汤右曾
朝代：清
体裁：七言律诗

万里征衫洗瘴尘，边沙漠漠起寒云。桥回野店孤灯出，夜静空山脱叶闻。十八台空号卧虎，两三户冷走惊麇。侍臣咫尺依天仗，豹尾前头万马军。
十八盘
作者：汤右曾
朝代：清
体裁：七言绝句

梯级青冥未觉难，始知人事异悲欢。秋风正爱萦纡路，枉笑羊肠百八盘。
十月五日由德胜门往汤山接驾
作者：汤右曾
朝代：清
体裁：五言律诗

云树迎仙跸，人家近斗魁。晚烟横叠翠，落日涨飞埃。暂逐群公出，行穿万马回。廿年思扈从，无复旧邹枚。
十月十日自汤山迎驾归夜宿清河
作者：汤右曾
朝代：清
体裁：七言律诗

閒云一片本来轻，野鹤孤飞不算程。原上归人斜日影，枕中鸣毂晓钟声。浊醪屡酌烦村叟，严鼓稀闻近禁城。三十四年流电速，属车尘后老书生。
十月四日朴村晚过菊下小饮
作者：汤右曾
朝代：清
体裁：七言律诗

又逢云物晚秋澄，去岁黄花今岁仍。小垡疏𣠄香冉冉，高枝密叶影层层。那能留眼看朝暮，空自萦怀到寝兴。向夕一弓明月下，故人偶至为烧灯。
午后忽开霁襄樊历历在目
作者：汤右曾
朝代：清
体裁：七言律诗

谁教洗出翠娟娟，恰与青鞋布袜便。飞洒雨犹行下界，笑谈人己坐诸天。云生重觉衣裳润，谷转还欣草树连。不数太行晴了了，山灵亦似旧因缘。
南天门
作者：汤右曾
朝代：清
体裁：七言律诗

丹梯尽处敞云楼，形胜关门最上头。一握天低随鸟度，两边山合夹川流。琳宫灯月神光满，墨海蛟龙笔势遒。此日凭高展清眺，恍疑汗漫与同游。
南山寺纳凉
作者：汤右曾
朝代：清
体裁：七言律诗

庳编蓬篾窄安窗，毒热驱除岂有方。瘴岭云生明似火，蛮江日浴沸如汤。偶寻修竹千竿翠，暂借清风一枕凉。长记英州城下路，南山孤寺老僧房。
南斋遣兴·其一
作者：汤右曾
朝代：清
体裁：五言律诗

落落心逾冷，冥冥眼欲迷。五株桃树厎，一角草亭西。石径从教窄，柴门不厌低。旧谙卑冗趣，辕下笑鸡栖。
南斋遣兴·其七
作者：汤右曾
朝代：清
体裁：五言律诗

弟兄皆奉佛，给事有西庄。萝薜门常合，烟霞兴不忘。四松依石瘦，一水带溪香。子季还吴日，灵禽集讲堂。
南斋遣兴·其三
作者：汤右曾
朝代：清
体裁：五言律诗

洛滨经岁忆，京邑蚤春期。劝客三杯酿，留僧一局棋。心悲如满塔，卷剩惠休诗。何处飞空锡，咨嗟病起时。
南斋遣兴·其二
作者：汤右曾
朝代：清
体裁：五言律诗

料峭寒犹甚，窗扉幕重遮。冻含连日雪，风散一城花。宿火勤煨芋，清泉细品茶。尚馀閒气味，依约似山家。
南斋遣兴·其五
作者：汤右曾
朝代：清
体裁：五言律诗

吉语喧都下，军书日夕多。平安传堠火，兵甲洗天河。白马经新入，青牛客屡过。几回鸡树下，衰老重婆娑。
南斋遣兴·其八
作者：汤右曾
朝代：清
体裁：五言律诗

药物求何益，医门觅更难。拨书愁夜永，拥被怯春寒。挑菜逢新节，移花压旧栏。明朝正祈谷，爟火接郊坛。
南斋遣兴·其六
作者：汤右曾
朝代：清
体裁：五言律诗

右军誓墓后，志欲老江东。筑室依封树，浮家狎钓筒。柳随低岸没，葑卷半湖空。旧观何当复，苏公继白公。
南斋遣兴·其四
作者：汤右曾
朝代：清
体裁：五言律诗

春日春盘后，华灯满禁城。烟花南部梦，钟鼓北平声。宦拙如朝隐，交疏见物情。莫嫌人共弃，且得免逢迎。
南船寄至盆桂二丛招蔗山太仆南屏侍御南指舜扬翰编西亭缮部峙公文学雪子孝廉小饮有作
作者：汤右曾
朝代：清
体裁：七言律诗

两丛容易入书堂，风露初寒合蔽藏。花叶纷敷来海曲，根株攘剔自吴乡。分张与作中秋景，拥护多留数日香。倾倒更呼嘉客共，拨醅下箬酒新尝。
南荣有轩三楹缚竹为篱植杂卉其中以为游息偃仰之地四首·其三
作者：汤右曾
朝代：清
体裁：古风

文无催我归，海棠破昨梦。牵牛始引蔓，锦带已羃空。纤纤白棣花，万点雪吹冻。胜春如佳人，朱颜酒微中。光随暮色敛，香与晓风送。懒知世缘疏，静悟物态众。鼠肝与虫臂，扰扰争群动。
南荣有轩三楹缚竹为篱植杂卉其中以为游息偃仰之地四首·其二
作者：汤右曾
朝代：清
体裁：古风

枳棘编作篱，薜荔栽为墙。年年贮秋雨，草树半已荒。京国苦风埃，此乐安可望。盆盎得生意，露下明月光。破蛰走百虫，昨来微雨凉。呼童缚竹埤，花药一两行。
南荣有轩三楹缚竹为篱植杂卉其中以为游息偃仰之地四首·其四
作者：汤右曾
朝代：清
体裁：古风

南园飞蝴蝶，翩翩若有情。花房酿游蜂，戢戢如有声。暄妍感时节，辛苦各自营。我来卷帘坐，读书轩南荣。一饷亦云乐，千载如可并。异时王安丰，眸子秋水清。嗟哉营营子，爝火安得明。
卢龙道中
作者：汤右曾
朝代：清
体裁：古风

山形谷势何多端，轮摧轴折车过难。两崖对束巨石碍，一径斜转阴云盘。下复泥深行不得，我马哀嘶病无力。愁霖积淖关塞长，始信人间路偪仄。
卧疴汴城閒寂无事偶于斋东隙地编竹篱杂植丛花小草期春夏间蒙密争发亦可爱也因题一首
作者：汤右曾
朝代：清
体裁：七言律诗

窄窄编门短短篱，藤缠花绕便能奇。十年种树心应懒，三月成阴事未迟。岁久莫愁秋雨坏，日晴惟待好风吹。老夫管领春光在，桃李无言自不知。
卧起遣怀
作者：汤右曾
朝代：清
体裁：古风

天风海涛喧一枕，卧看高槐舞疏影。起行雨过百草荣，坐久窗虚九秋冷。青绫白袷或时御，葵扇絺衫俱可屏。阴浓舍后有梧竹，寂寞门前无造请。偶然一病丰暇豫，且为多年扫顽矿。米盐家人事休白，婚嫁儿曹书不省。汎汎常思月在湖，悠悠只忆云生岭。归与老境便鱼稻，久矣童心恋闾井。且试山中昨寄茶，玉沟清泚佳光景。
卧龙冈
作者：汤右曾
朝代：清
体裁：古风

古之求志人，往往杂耕钓。呜呼诸葛公，伊吕得同调。隆中吟梁父，妙意寄歌啸。三分限王业，一隅割巴徼。艰危气逾振，成败事难料。万骑祁山东，长星晦光耀。英雄襟上泪，时往不可吊。我来卧龙冈，目尽远山眺。蜿蜒西南断，千里自嵩少。遥峰衔落日，小阁耿馀照。虚寝荫疏槐，上或施萝茑。英灵犹髣髴，蜀魄子规叫。成都八百桑，古柏剩遗庙。极望劳峨岷，夜猿同噭噭。
即事
作者：汤右曾
朝代：清
体裁：五言律诗

山谷阴晴异，西南气候偏。螺纹苗女髻，鸡尾马郎颠。饱食愁香米，侵肤畏瘴烟。犹防孔翠毒，不敢饮流泉。
去年所种篱间杂花次第皆放
作者：汤右曾
朝代：清
体裁：七言律诗

一年前此插花丛，也有滋培长养功。小草无名虽琐细，孤根得地亦青葱。经春雪大开差晚，直北风多扫易空。笺乞天工同爱惜，数枝婀娜照帘栊。
又题晴川望雨图
作者：汤右曾
朝代：清
体裁：古风

手挽二石弓，目识一丁字。大笑两不如，刈禾田家子。田家望岁岁屡丰，菖蒲叶绿桃花红。村南烟舍许我同，归当与子成两翁。
发三水戏作·其一
作者：汤右曾
朝代：清
体裁：七言绝句

长年上濑不须愁，已挽三江水倒流。一夕南风饱帆腹，浪花如雪拥船头。
发三水戏作·其三
作者：汤右曾
朝代：清
体裁：七言绝句

辋川诗画老兼工，三载蛮乡记土风。草木亦如吾臭味，荔枝红并佛桑红。
发三水戏作·其二
作者：汤右曾
朝代：清
体裁：七言绝句

风意如人往复还，来时自北去时南。明珠翠羽飘沈尽，始信江神宝不贪。
发三水戏作·其四
作者：汤右曾
朝代：清
体裁：七言绝句

味外江瑶应一格，诗中含笑合交光。海南绝代双邢尹，老我春风笑乞浆。
发益阳
作者：汤右曾
朝代：清

行舻将安穷，南溟阻澜汗。交流汇沅沣，川路俄已半。风波话辛勤，寝兴错昏旦。萧条意不惬，凄厉岁云晏。伊余初祗役，苕华正堪玩。百卉今已腓，奄忽衣裘换。蒹葭天水永，凫鹜汀洲乱。落日长沙人，微风洞庭岸。遥岑眄欲尽，近虑澹已散。鼓枻聊一吟，悟赏非情叹。
发益阳
作者：汤右曾
朝代：清
体裁：古风

行舻将安穷，南溟阻澜汗。交流汇沅澧，川路俄已半。风波话辛勤，寝兴错昏旦。萧条意不惬，凄厉岁云晏。伊余初祗役，苕华正堪玩。百卉今已腓，奄忽衣裘换。蒹葭天水永，凫鹜汀洲乱。落日长沙人，微风洞庭岸。遥岑眄欲尽，近虑澹巳散。鼓枻聊一吟，悟赏非情叹。
叠前韵
作者：汤右曾
朝代：清
体裁：七言律诗

老病真宜急退休，廿年回首月灯毬。敢叨故禄三分去，虚为头纲八饼留。世事难寻盂下覆，人情谁测掌中钩。些些似得幽居趣，碧海新图作卧游。
古北口
作者：汤右曾
朝代：清
体裁：五言律诗

王公有设险，此地洵雄哉。山似中原尽，关临绝塞开。五营军令肃，一叠角声哀。遗堞无忧扫，时清罢戍台。
古意一篇答山言编脩
作者：汤右曾
朝代：清
体裁：古风

佳人坐华屋，织锦寄相思。脉脉穷巷女，寒衣白素丝。兰苕春有赠，桂蕊秋方期。婉娈保岁晏，非云云起时。
合肥相公居庐三年常有白燕翔集作诗寄呈
作者：汤右曾
朝代：清
体裁：古风

祯祥召有由，幽隐理不隔。允矣大孝人，天地为感格。我公曾闵性，纯懿洞金石。禄养四十年，爱日虑弥迫。出践百僚上，丹青炳功绩。入侍慈母颜，婴孩伺喜戚。临危呼苍旻，吁祷躬自责。泪尽属纩辰，血洒衫袖赤。乃知终身慕，万口争叹息。朝廷恩礼殊，中使问络绎。煌煌贞松字，宠命至尊锡。碑綍归阡原，辟踊临窀穸。恻怆三年丧，倏若驷过隙。骨立居倚庐，长号昼连夕。悲泉夜濆涌，枯树秋萧摵。寒吹振空山，凄风结广陌。灵禽海上至，皎皎刷毛翮。䙰褷冰雪姿，映此麻衣白。飞鸣不无意，下上从所适。终朝户庭间，栖止松与柏。往者梦投怀，瑞世生旦奭。今兹幽埏上，感召精诚积。世衰行谊薄，颓波藉公激。岂惟在庙堂，名德树准的。即今苴绖际，坐见风俗易。元化调鼎台，人伦笃儒硕。载赓白燕词，史乘流舄奕。
同刘青岑游岳麓寺
作者：汤右曾
朝代：清
体裁：古风

孤棹随轻风，江波澹容与。欢言故人驾，共此霜洲渡。遵岸草径微，层阴岭云冱。去雁飞且鸣，惊麇走还顾。威纡陟崖厂，隐见蔽烟树。入院闻佛香，悠然得微悟。石门寒叶积，竹笕暗泉度。窗中洞庭野，木末潇湘路。松关映残雪，时新物已故。诺公诗家流，雕琢有秀句。相将共游衍，往复惬欢趣。暧暧日隐村，沈沈水生雾。归桡杂灯火，山气上烟露。人生流电惊，双鬓易衰素。期君簿书暇，有约勤来赴。
同方若霞沚晚过迎仙观得九青六麻二首·其一
作者：汤右曾
朝代：清
体裁：七言律诗

重过藓径与莎亭，人似飞鸿此又经。好景一年看历历，秋光万点散星星。松廊斜日阴初转，石砌閒花晚欲零。芝盖霓旌俱寂寞，空馀薜荔短墙青。
同方若霞沚晚过迎仙观得九青六麻二首·其二
作者：汤右曾
朝代：清
体裁：七言律诗

玉清归路有栖鸦，不羡唐昌观里花。冰齿犹寒青石髓，回头已断赤城霞。壶中浩劫匆匆过，镜里霜毛渐渐加。仙酒馀杬尚堪买，烦君重到蔡经家。
同查查浦俞陈芳游悯忠寺
作者：汤右曾
朝代：清
体裁：古风

幽州辽宋来，悯忠寺最古。缅昔缔构初，贞观实英主。长策御区域，四荒罗牖户。鸭头漏带水，海外跨极浦。盖金好须髯，作事曹马伍。凶残义宜取，岂曰此裔土。关门士十万，一一手摩抚。英公应秘记，西岭吼虓虎。瑀公卧若龙，东莱骇钲鼓。传烽入塞垣，破阵图幕府。登山纪功德，天子神且武。岂知柳城南，花生骨已腐。哀忠葬遗骼，杰搆辟宿莽。要将龙象力，洗此刀韣苦。厥后上将旗，联翩三十五。俘获献昭陵，谈笑收五部。所恨莫离支，生未伏锧斧。我来几凭吊，事往难覼缕。荒碑半剥落，莓苔渍伏雨。及此晚日晴，松阴转廊庑。梵音寄喧寂，秋容迷仰俯。朋好得两三，笔力挽强弩。千年如转烛，万里想负羽。待考金石文，前史非小补。
同祝良仲项蛟藩王雪子夜汎柳湖
作者：汤右曾
朝代：清
体裁：古风

欲采湖中花，值此良夜永。翩然一棹出，明月浩千顷。茫茫蒲莲海，汎汎渔钓艇。拨触船底声，摇溶波上影。劳生牵物役，百年苦鼎鼎。讵意鞅掌馀，获兹幽绝境。此邦许我老，茅茨结孤迥。季鹰或思吴，欧公常慕颍。人生苟适意，异县等同井。嘉二三子贤，高世比张邴。偶然游赏处，别有天机秉。境寂物态閒，心清尘虑省。严城数漏鼓，坐久风露冷。夤缘遂忘归，鱼鸟逐清景。遥闻九皋外，孤鹤时一警。
同雄飞文子雪子以不雨昼常阴句足成一篇
作者：汤右曾
朝代：清
体裁：五言律诗

病谢驱驰力，秋知黯惨心。乍寒人已觉，不雨昼常阴。天外雁初到，草根虫苦吟。无弦会幽意，留取渊明琴。
和寄家兄广厓
作者：汤右曾
朝代：清
体裁：七言律诗

七字诗来洗旅尘，荆花斋阁句清新。看云白日怜狂弟，听雨闲宵忆古人。梦里独归江上路，病馀最怯酒边身。何时真了村南约，未用山堂更买邻。
和新城先生早春三咏 其一 花下
作者：汤右曾
朝代：清
体裁：七言绝句

游丝白日春昼馀，亭亭脉脉花枝疏。不妨靓好如静女，冶叶倡条空笑渠。
和新城先生早春三咏 其三 雪中梅花
作者：汤右曾
朝代：清
体裁：五言绝句

如花雪己映，似雪花争发。暖气欲融春，横枝先却月。
和新城先生早春三咏 其二 春日忆樊川旧游
作者：汤右曾
朝代：清
体裁：七言绝句

南山苍翠去天低，铃驮秋风记旧题。今日樊川重回首，落花残雨灞陵西。
和沈南疑移家都下诗次韵
作者：汤右曾
朝代：清
体裁：古风

老松十围埋雪霰，神龙咫尺蟠沙泥。人生遇合讵可料，四时扰扰空轮蹄。嗟哉吴兴沈夫子，四十尚困盐与齑。往年同举京兆试，雪粒散落收稗稊。衰芦飒飒咽朔雁，宵梦喔喔思吴鸡。君归卜筑五湖曲，志士不厌山深栖。重来说经过太学，侏儒囊粟愁颜低。我闻卷阿咏吉士，朝阳瑞羽鸣菶萋。由来难嫁必倾国，美人夭采争春荑。君才于世合致用，未怨赤脚嗟跛奚。三涂八难累岂免，何肉往往同周妻。君家儿郎三玉雪，丰盈已露颜角犀。瑶琨箘簬入包贡，吾言左券非无稽。秋窗独树弄明月，句法一律提昌黎。于菟文采万人敌，只手便拉赤豹麛。洛城数间足潇洒，渭滨千亩无町畦。朱丝瑶瑟荐清庙，阊阖倾听钓天迷。坐奏云门戛韶石，讵得玩世歌简兮。
和赤抒鹭雏
作者：汤右曾
朝代：清
体裁：七言律诗

好事谁分雪色雏，羽毛未满态先殊。一阑花下看鱼戏，八月秋深共鹤孤。恰与野航添物色，引教幽梦落江湖。更凭妙绝丹青手，写入莲塘蓼岸图。
咏古·其一
作者：汤右曾
朝代：清
体裁：古风

伏波三辅英，寄迹关陇间。晚成遇英主，名并萧曹扇。据鞍矍铄翁，垂老征群蛮。壶头咽喉扼，成功讵云难。道暑水毒淫，跕跕愁飞鸢。曳足视鼓噪，见者犹哀怜。身死印绶收，勋高赏不延。伤哉薏苡车，谗鼎应雕镌。观其诫子弟，刻鹄远咎愆。谁能易世后，擩哜防未然。峨峨铜柱标，长留极南天。蛮祠喧箫鼓，珓斝亦告虔。巫言神醉止，野老舞跹跹。突兀虚殿瓦，岁久溜雨穿。薄帷飘回风，仿像识遗颜。缅思云台画，吊古留馀潸。
咏古·其三
作者：汤右曾
朝代：清
体裁：古风

夜郎竟长流，天末怀李白。咨嗟赤霄里，铩此鸾凤翮。四明狂歌人，天台坐忘客。一见惊仙骨，八极可挥斥。赋诗上金銮，非常主恩泽。翻然乞身去，浩荡事远适。悠悠平台春，汎汎沧海夕。东南波连山，浔阳夜挂席。水军旌旃满，名高见驱迫。浮烟挥赐金，顺逆不再择。九天一飘堕，万里遂窜谪。江潭憔悴容，辽海流离迹。匡山怀旧隐，头白归梦隔。声名王中允，行在奏凝碧。郑老云海间，地下谁荡涤。人生遭逢异，往者非一格。羽衣黄楼中，追想年五百。当时投魍魉，此乐得犹昔。文章光燄长，放逐天地窄。嗟哉武阳山，万古一片石。
咏古·其二
作者：汤右曾
朝代：清
体裁：古风

三闾身既放，长铗带陆离。瑶圃驾青虬，昆崙骖白螭。恢之言弥广，侘傺世莫知。上沅乘舲船，凝滞江水湄。辰阳既夕宿，溆浦行逶迟。去国日渐远，云日交蔽亏。雪霰一以零，幽岩淡无姿。渺渺洞庭波，佳人见何时。汀洲搴杜若，客与将遗谁。菹醢百不悔，谣诼言其私。芳馨与腥臊，讵得同器施。荜路启山林，钟虡倏将移。夷陵秦火入，章台犹射麋。云雨巫山阳，武关归无期。试招汨罗魂，悲风满灵旗。弟子亦摇落，烦冤作楚词。
咏斋中水仙
作者：汤右曾
朝代：清
体裁：七言律诗

一重帘外即飞霜，小垡幽花护曲房。天与风光残腊后，人教位置早梅旁。清姿自擢娟娟秀，素艳时披脉脉香。折赠春湖有游女，凌波先拜水仙王。
咏斋中草木五十二首同雪子作 其一 松
作者：汤右曾
朝代：清
体裁：五言绝句

去年霜后枯，今岁雨中苏。不是苍髯叟，谁当慰老夫。
咏斋中草木五十二首同雪子作 其七 竹
作者：汤右曾
朝代：清
体裁：五言绝句

碧筱数十竿，徙栽疏复密。莫讶丛喧卑，渐喜鞭横逸。
咏斋中草木五十二首同雪子作 其三 槐
作者：汤右曾
朝代：清
体裁：五言绝句

翠作老龙蟠，阴浓六月寒。清心了无梦，不入大槐安。
咏斋中草木五十二首同雪子作 其三十 郁李
作者：汤右曾
朝代：清
体裁：五言绝句

常晚尚馀花，条繁多倚砌。怅然独怀人，戚戚远兄弟。
咏斋中草木五十二首同雪子作 其三十一 夹竹桃
作者：汤右曾
朝代：清
体裁：五言绝句

似桃还倚翠，似竹更依红。海外仙山物，温台落手中。
咏斋中草木五十二首同雪子作 其三十七 芭蕉
作者：汤右曾
朝代：清
体裁：五言绝句

檐端心不展，窗下阴常寂。莫待夜霜侵，惯经秋雨滴。
咏斋中草木五十二首同雪子作 其三十三 萱
作者：汤右曾
朝代：清
体裁：五言绝句

金质挺炎辰，薰风日披拂。袪痗苟末由，萱苏尔何物。
咏斋中草木五十二首同雪子作 其三十九 牵牛
作者：汤右曾
朝代：清
体裁：五言绝句

碧花罥篱落，秀色纷偃蹇。敛时日欲烘，开处露犹泫。
咏斋中草木五十二首同雪子作 其三十二 夜落金钱
作者：汤右曾
朝代：清
体裁：五言绝句

金钱夜夜落，不抵一钱看。借问张公子，何如逐弹丸。
咏斋中草木五十二首同雪子作 其三十五 葵
作者：汤右曾
朝代：清
体裁：五言绝句

耀日如摛锦，倾阳每上阶。时来和露折，佛日有清斋。
咏斋中草木五十二首同雪子作 其三十八 杜若
作者：汤右曾
朝代：清
体裁：五言绝句

花疏风下上，枝弱雨离披。杜若芳洲畔，名曾入楚辞。
咏斋中草木五十二首同雪子作 其三十六 秋葵
作者：汤右曾
朝代：清
体裁：五言绝句

独摇金盏侧，淡著鞠衣黄。洗尽风流态，宫人入道装。
咏斋中草木五十二首同雪子作 其三十四 藤
作者：汤右曾
朝代：清
体裁：五言绝句

得时各葱茜，托根乃参差。穿篱复络石，不得挂高枝。
咏斋中草木五十二首同雪子作 其九 合欢
作者：汤右曾
朝代：清
体裁：五言绝句

合欢夕常合，叶叶自成行。金堂七十二，莫作野鸳鸯。
咏斋中草木五十二首同雪子作 其二 桂
作者：汤右曾
朝代：清
体裁：五言绝句

分将月中种，自我山中寺。山中人不归，月中香可致。
咏斋中草木五十二首同雪子作 其二十 榴
作者：汤右曾
朝代：清
体裁：五言绝句

榴花拆红襟，花落房多子。时闻堕阶声，淋浪秋雨里。
咏斋中草木五十二首同雪子作 其二十一 山桃
作者：汤右曾
朝代：清
体裁：五言绝句

山桃花盛时，香雾晚幂幂。客散月胧明，三更遣吹笛。
咏斋中草木五十二首同雪子作 其二十七 凤仙
作者：汤右曾
朝代：清
体裁：五言绝句

娟好女儿花，秋风乍入帘。最宜红透甲，先上玉纤纤。
咏斋中草木五十二首同雪子作 其二十三 洋菊
作者：汤右曾
朝代：清
体裁：五言绝句

八月有黄花，坡公谓可怪。讵知海外种，触暑园翁卖。
咏斋中草木五十二首同雪子作 其二十九 百合
作者：汤右曾
朝代：清
体裁：五言绝句

根作百菡萏，叶作青琅玕。斑斑赤豹文，倒垂花际看。
咏斋中草木五十二首同雪子作 其二十二 菊花
作者：汤右曾
朝代：清
体裁：五言绝句

不资服饵用，何取品目殊。但念东篱花，九日不可无。
咏斋中草木五十二首同雪子作 其二十五 蓼
作者：汤右曾
朝代：清
体裁：五言绝句

汀洲采白蘋，道远不得致。对此红一丛，江湖渺幽思。
咏斋中草木五十二首同雪子作 其二十八 秋海棠
作者：汤右曾
朝代：清
体裁：五言绝句

花妥娇无那，茎承翠交委。坠露小阑边，西风危石底。
咏斋中草木五十二首同雪子作 其二十六 剪秋罗
作者：汤右曾
朝代：清
体裁：五言绝句

佳人理刀尺，中夜起太息。红剪罗衣裳，年年作秋色。
咏斋中草木五十二首同雪子作 其二十四 荷
作者：汤右曾
朝代：清
体裁：五言绝句

红芳三十里，采采意未厌。今来花甚稀，柄柄青荷叶。
咏斋中草木五十二首同雪子作 其五 桐
作者：汤右曾
朝代：清
体裁：五言绝句

清阴凋急雪，无复荫我室。欲斲枯桐枝，恐不中琴瑟。
咏斋中草木五十二首同雪子作 其五十 忍冬
作者：汤右曾
朝代：清
体裁：五言绝句

藤缠跨岩谷，不与众草伍。保尔岁寒心，忍兹霜雪苦。
咏斋中草木五十二首同雪子作 其五十一 南天烛
作者：汤右曾
朝代：清
体裁：五言绝句

八尺红珊瑚，如意一声碎。化作匀圆珠，风雪小山背。
咏斋中草木五十二首同雪子作 其五十二 蜡梅
作者：汤右曾
朝代：清
体裁：五言绝句

香浮金蓓蕾，色谢玉肌肤。破蜡迎春日，江梅先得无。
咏斋中草木五十二首同雪子作 其八 楸
作者：汤右曾
朝代：清
体裁：五言绝句

布叶如云屯，苍然入夏冷。西风障落日，晚下茅亭影。
咏斋中草木五十二首同雪子作 其六 榆
作者：汤右曾
朝代：清
体裁：五言绝句

我家老榆树，枝干蛟龙缠。题诗厌常语，不道沈郎钱。
咏斋中草木五十二首同雪子作 其十 丁香
作者：汤右曾
朝代：清
体裁：五言绝句

岭南鸡舌香，似非此丁子。君看细黄花，岂有白与紫。
咏斋中草木五十二首同雪子作 其十一 柳
作者：汤右曾
朝代：清
体裁：五言绝句

寄生良已孤，成阴或可舍。春来一条条，垂在西廊下。
咏斋中草木五十二首同雪子作 其十七 牡丹
作者：汤右曾
朝代：清
体裁：五言绝句

种自曹州寄，名仍洛下来。东风相欺得，芍药出丰台。
咏斋中草木五十二首同雪子作 其十三 杏
作者：汤右曾
朝代：清
体裁：五言绝句

披草径纤纤，映篱门窄窄。恍如鸣鸠时，村边几枝白。
咏斋中草木五十二首同雪子作 其十九 玉兰
作者：汤右曾
朝代：清
体裁：五言绝句

辛夷开未开，迎春好时节。邈尔姑射人，肌肤若冰雪。
咏斋中草木五十二首同雪子作 其十二 西府海棠
作者：汤右曾
朝代：清
体裁：五言绝句

蔓草罗裙色，芙蓉脸际红。文君有故里，帘幕海棠风。
咏斋中草木五十二首同雪子作 其十五 茉莉
作者：汤右曾
朝代：清
体裁：五言绝句

双姝出南海，玉质临风并。都人簪奈花，不识那悉茗。
咏斋中草木五十二首同雪子作 其十八 兰
作者：汤右曾
朝代：清
体裁：五言绝句

猗猗庭中兰，国香此国士。不得贡玉堂，言念在君子。
咏斋中草木五十二首同雪子作 其十六 紫薇
作者：汤右曾
朝代：清
体裁：五言绝句

移来紫薇花，本出紫薇省。谁与青琐郎，綵笔照花影。
咏斋中草木五十二首同雪子作 其十四 梅
作者：汤右曾
朝代：清
体裁：五言绝句

物以希为贵，盆梅发寒冱。何必江南村，横斜千万树。
咏斋中草木五十二首同雪子作 其四 椿
作者：汤右曾
朝代：清
体裁：五言绝句

童童覆如盖，南堂绿阴满。仙人八百年，来共灵椿馆。
咏斋中草木五十二首同雪子作 其四十 玉簪
作者：汤右曾
朝代：清
体裁：五言绝句

脩纤白玉簪，美人理云发。散为六出花，遥映三秋月。
咏斋中草木五十二首同雪子作 其四十一 鸡冠
作者：汤右曾
朝代：清
体裁：五言绝句

轩然岸鸡帻，耸耸长身直。笑尔鹤头丹，焉能备五色。
咏斋中草木五十二首同雪子作 其四十七 扶桑
作者：汤右曾
朝代：清
体裁：五言绝句

忆昔日南花，猩血染如一。爱此扶桑红，一红经百日。
咏斋中草木五十二首同雪子作 其四十三 薜荔
作者：汤右曾
朝代：清
体裁：五言绝句

移根甫径尺，枝蔓忽缕缕。不记上墙生，莓苔足秋雨。
咏斋中草木五十二首同雪子作 其四十九 雁来红
作者：汤右曾
朝代：清
体裁：五言绝句

掩冉曲篱旁，深红间浅黄。殷勤语来雁，慎莫带微霜。
咏斋中草木五十二首同雪子作 其四十二 萍
作者：汤右曾
朝代：清
体裁：五言绝句

盆池萍忽合，绿水自生肥。时复惊鱼闯，由来有絮飞。
咏斋中草木五十二首同雪子作 其四十五 虞美人
作者：汤右曾
朝代：清
体裁：五言绝句

今作原上花，昔为垓下土。似闻楚帐歌，犹作虞兮舞。
咏斋中草木五十二首同雪子作 其四十八 夜来香
作者：汤右曾
朝代：清
体裁：五言绝句

白日车马喧，朱门酒肉臭。所以暗香来，多在夜凉后。
咏斋中草木五十二首同雪子作 其四十六 刺蘼
作者：汤右曾
朝代：清
体裁：五言绝句

粲粲黄荼蘼，随风每低昂。似念攀折苦，棘刺以自防。
咏斋中草木五十二首同雪子作 其四十四 月季
作者：汤右曾
朝代：清
体裁：五言绝句

四季有丛花，风前月下俱。写生南剑老，添入锦堂图。
哭李寅谷
作者：汤右曾
朝代：清
体裁：五言律诗

之子忽云逝，书来涕泗流。棋消寒夜永，酒豁异乡愁。意气千金赠，行藏一第休。遗踪在箱箧，笔法暮年遒。
喜公池
作者：汤右曾
朝代：清
体裁：五言律诗

喜公池上坐，竹里暗泉闻。细脉中峰落，淙流下界分。半规如得月，一缕欲生云。万个筼筜外，翛然鸾鹤群。
喜冯文子至
作者：汤右曾
朝代：清
体裁：五言律诗

欣闻故人驾，来共菊花时。吴会几时发，嵩阳隔岁期。烟波三载阔，风雪一官迟。揽镜休嗟叹，岧峣绿玉枝。
喜雪
作者：汤右曾
朝代：清
体裁：五言律诗

预恐来年旱，三冬雪片稀。如花犹未集，似絮已纷飞。喜极因呼酒，寒添更著衣。竹间闻淅沥，冻雀亦知归。
嘉平九日仍用前韵奉简抑斋先生前有雪后看山之约故篇中及之
作者：汤右曾
朝代：清
体裁：七言律诗

西岭云堆绿玉簪，不知雪片夜来深。冲寒未税投林鞅，忍冻难飞出谷禽。病负一尊前日约，卧思三白老农心。敝居差有岩中趣，指顾春风肯暂临。
四月十七日晚霁宿香山寺
作者：汤右曾
朝代：清
体裁：七言律诗

忽涌珠宫眼乍明，毗耶长者旧经行。门临水态山容好，客到终风暴雨晴。杨柳老无飞剩絮，琵琶凄断谱馀声。白毫光里黄金色，幻出鱼龙绕化城。
四月十二日宿恺功都宪别墅月中放棹遍游诸胜
作者：汤右曾
朝代：清
体裁：七言律诗

忽牵野兴到江湖，沿月扁舟入画图。几曲波光连太液，千枝灯影散蓬壶。辋川岭乍迷斤竹，洛下花新放鼠姑。无数烟云满清供，先生自爱列仙儒。
四月晦前一日杂成十断句时在三水使馆·其一
作者：汤右曾
朝代：清
体裁：七言绝句

骈枝争放赤城霞，点点猩红未足誇。却怪千秋朱鸟影，一时并上日南花。
四月晦前一日杂成十断句时在三水使馆·其七
作者：汤右曾
朝代：清
体裁：七言绝句

生憎怪鸟响軥辀，赋鵩当时有此不。安得蓬莱绿衣使，为予歌舞到金洲。
四月晦前一日杂成十断句时在三水使馆·其三
作者：汤右曾
朝代：清
体裁：七言绝句

小山幽处暗香同，入夏连春发几丛。寄语月中新桂子，自今更不要秋风。
四月晦前一日杂成十断句时在三水使馆·其九
作者：汤右曾
朝代：清
体裁：七言绝句

贻书忽报吕安亡，旅馆残灯影半床。从此看花两行泪，更无人见旧刘郎。
四月晦前一日杂成十断句时在三水使馆·其二
作者：汤右曾
朝代：清
体裁：七言绝句

似探玉韫剖珠胎，小白轻红越女腮。忍病也须营一饱，此行端为荔枝来。
四月晦前一日杂成十断句时在三水使馆·其五
作者：汤右曾
朝代：清
体裁：七言绝句

雨销毒热气如秋，满院榕阴翠色流。也自絺衣与芒履，老夫何负岭南游。
四月晦前一日杂成十断句时在三水使馆·其八
作者：汤右曾
朝代：清
体裁：七言绝句

佛桑焰焰说烧空，浪得虚名尔许同。今日一栏倾国色，丰盈争敌绣毬红。
四月晦前一日杂成十断句时在三水使馆·其六
作者：汤右曾
朝代：清
体裁：七言绝句

等閒喜愠亦区区，暮四朝三为众狙。辛苦忍教思竹实，人间只有凤凰雏。
四月晦前一日杂成十断句时在三水使馆·其十
作者：汤右曾
朝代：清
体裁：七言绝句

阁铃书寂吏人稀，病瘴经时减带围。待乞三江一篙水，淡云轻雨送将归。
四月晦前一日杂成十断句时在三水使馆·其四
作者：汤右曾
朝代：清
体裁：七言绝句

云车风马歘交驰，破柱翻河又一时。惟有此君无限喜，夜来新长箨龙儿。
回龙关
作者：汤右曾
朝代：清
体裁：七言绝句

擘开翠硖迅湍流，洗出晴云秀岭浮。拂拭西风衣上雨，回龙关下暮江楼。
图南编修送饼饵
作者：汤右曾
朝代：清
体裁：五言律诗

兰若期三宿，牢丸饷一柈。出笼霜比洁，入手月争圆。方法传中禁，分张压食单。老夫食软美，不用劝加餐。
圣驾幸阙里恭纪
作者：汤右曾
朝代：清
体裁：五言排律

古有崇儒礼，今方论道年。文明光上下，声教被垓埏。理契轩图始，功参姒范先。无为皇建极，有纵圣希天。绝学思洙泗，遗风尚管弦。累朝勤俎豆，六代备宫悬。至德涵无始，元符叶自然。灵襟三殿里，宝思五云边。遥接翔鸾步，亲分绣凤鞯。风雷环宿卫，邹鲁睇山川。入径圭簪肃，登堂金石宣。晬仪回葆吹，展事益琼笾。酒挹金盘露，香分玉阙烟。羹墙宸思切，雨露主恩偏。特下期门盖，频颁太府钱。殊荣分后裔，旷典及先贤。凫峄新封雪，沧浪未改泉。市添槐更密，手植桧还圆。睿藻星辰丽，天题琬琰镌。百王归准则，万象入陶甄。相圃观风俗，云台锡土田。共欣时履泰，方际位乘乾。盛事辉今古，高词载简编。赓歌逢景运，短笔更裁篇。
城南兰若
作者：汤右曾
朝代：清
体裁：七言律诗

偶因送客入孤村，一带苍烟绕寺门。长者更谁金可布，人间不信石能言。含风细叶虫吟早，带雨幽花鸟踏翻。墙下萧郎两丛竹，它年会见汝生孙。
城南校射答赵丰原太守即用见贻原韵
作者：汤右曾
朝代：清
体裁：古风

龙门雪将下，先集乃维霰。如山卷牍空，静若僧退院。城南辟广场，农功出馀羡。旗门好身手，文雅事一变。前临三池上，定水花几瓣。回头洛阳尘，烽火忆苦战。吾曹太平日，吊古如梦电。风雅得使君，才具当八面。拊髀思颇牧，讵不在乡县。富贵大槊耳，士取意所便。宁必老书生，兀兀破万卷。相对共一笑，斗酒且欢宴。
墙角杏花
作者：汤右曾
朝代：清
体裁：七言绝句

长红小白态交加，一队春中五杏花。他日东风梦临汝，莺莺燕燕各天涯。
壬辰九月十一日行在启事恺功都宪以近诗见示循讽周咏因作小诗八章·其一
作者：汤右曾
朝代：清
体裁：七言绝句

龙嘶万骑晓駪駪，赤羽旗边立仗新。一卷把公冰雪句，不知何路有飞尘。
壬辰九月十一日行在启事恺功都宪以近诗见示循讽周咏因作小诗八章·其七
作者：汤右曾
朝代：清
体裁：七言绝句

旧巢已隔九重深，老鹤孤飞忽禁林。夜半玉堂还伴直，七条弦上爱希音。
壬辰九月十一日行在启事恺功都宪以近诗见示循讽周咏因作小诗八章·其三
作者：汤右曾
朝代：清
体裁：七言绝句

潮河绝境自天开，御制诗酬燕许才。遥望乾光护东壁，一时云汉共昭回。
壬辰九月十一日行在启事恺功都宪以近诗见示循讽周咏因作小诗八章·其二
作者：汤右曾
朝代：清
体裁：七言绝句

四山红叶及秋迟，却与黄花九日期。一钥诗情谁会得，应于马上独吟时。
壬辰九月十一日行在启事恺功都宪以近诗见示循讽周咏因作小诗八章·其五
作者：汤右曾
朝代：清
体裁：七言绝句

玉壶买得春多态，茅屋听残雨滴声。何似仙人步东斗，直从九万御风行。
壬辰九月十一日行在启事恺功都宪以近诗见示循讽周咏因作小诗八章·其八
作者：汤右曾
朝代：清
体裁：七言绝句

廿年文事得从公，沆瀣秋旻一气中。今日味思禅悦味，醍醐酥酪可还同。
壬辰九月十一日行在启事恺功都宪以近诗见示循讽周咏因作小诗八章·其六
作者：汤右曾
朝代：清
体裁：七言绝句

殷红刀尺自床床，别有天孙云锦张。欲觅金针了无处，空惊七十二鸳鸯。
壬辰九月十一日行在启事恺功都宪以近诗见示循讽周咏因作小诗八章·其四
作者：汤右曾
朝代：清
体裁：七言绝句

三箧河东扈从馀，永兴博洽冠周庐。文章韩杜真何憾，须识胸中万卷书。
壬辰五月七日在三水使馆上乾斋中丞断句二首·其一
作者：汤右曾
朝代：清
体裁：七言绝句

廿年盗窃太仓红，鲜鲙蓬池梦想中。今日炎洲岚瘴里，尚欣乞米得从公。
壬辰五月七日在三水使馆上乾斋中丞断句二首·其二
作者：汤右曾
朝代：清
体裁：七言绝句

四壁已闻香出甑，半瓯乍喜滑流匙。遥知帐下千夫膳，未抵书郎一饱时。
夕凉
作者：汤右曾
朝代：清
体裁：七言绝句

夕凉移榻近风棂，篱下秋虫露下听。月落西廊人静后，小池萤火逗疏星。
夜中大风雨得二绝句·其一
作者：汤右曾
朝代：清
体裁：七言绝句

巴陵南下岁将徂，骇浪惊风走畏途。今夜听来孤枕上，恍疑身又落江湖。
夜中大风雨得二绝句·其二
作者：汤右曾
朝代：清
体裁：七言绝句

尚有轮囷醉胆横，十年心事短歌行。墙根老树缘何意，也作冰河铁马声。
夜半发青山晓抵京口
作者：汤右曾
朝代：清
体裁：古风

荡潏生洪涛，扬舲远天际。鲸鱼掉其尾，一纵千里逝。微茫晓钟声，遥落金山寺。
夜半渡兰江比晓至新田铺冈峦林木郁然深秀顿忘行役之劳矣
作者：汤右曾
朝代：清
体裁：古风

泽国多清川，方舟得屡渡。兰江波似镜，双楫自沿溯。昨来白沙洲，沙际起宿鹭。还寻洗墨池，崖崩己非故。来云佛灯上，一缕香烟度。澄波延馀赏，暝色入徐步。三更天风生，缺月光微吐。星芒翻上下，黯黮沈水雾。列炬栖鸟惊，征夫即前路。性怯既畏马，且还登我车。登车苦颠顿，梦寐无安舒。复起揽衣裳，暗中思故书。澧阳旧有兰，可纫不可锄。只今白石上，齿齿谁复馀。物理异今昔，人事同盈虚。时见荒陂中，清露洗芙蕖。山腰列骑疏，熹微见曙色。天光一以辨，万象谁得匿。岩峦走坡陀，苍翠净如拭。高低林木暗，清泉流湜湜。冥濛南山云，俄顷满山北。山灵欲出雨，久旱润黍稷。吾行叩村扉，一笑得饱食。
夜半至柳湖宿苏氏园
作者：汤右曾
朝代：清
体裁：古风

前临柳湖口，月色照履迹。十里寒烟中，犬吠林外雪。马烦车亦殆，予亦倦于役。稍喜灯烛光，开门迟来客。
夜雨
作者：汤右曾
朝代：清
体裁：古风

昨夜窗中月，今夕林外雨。庭轩落木声，儿女残灯语。忽闻秋管引，弥觉离思苦。清川日东流，怀人渺何许。
夜雨
作者：汤右曾
朝代：清
体裁：古风

淅淅复淅淅，终夜不断绝。恍闻秦丝怨，如听陇水咽。孤臣十年流，思妇万里别。如何此时情，泪下俱成血。
大堤曲·其一
作者：汤右曾
朝代：清
体裁：五言绝句

去去堤下舟，望望堤上楼。鲤鱼风信急，汉水不西流。
大堤曲·其三
作者：汤右曾
朝代：清
体裁：五言绝句

美人楚云端，明珰大堤下。一曲歌落梅，肯换千金马。
大堤曲·其二
作者：汤右曾
朝代：清
体裁：五言绝句

宛转唱桃叶，哀怨歌竹枝。拦街白铜鞮，何如襄阳儿。
大堤曲·其五
作者：汤右曾
朝代：清
体裁：五言绝句

绿水浸红纱，横塘汉皋曲。五月南风生，一夕北人宿。
大堤曲·其六
作者：汤右曾
朝代：清
体裁：五言绝句

郎网缩项鳊，一网出千头。持妾金错刀，欲前却还羞。
大堤曲·其四
作者：汤右曾
朝代：清
体裁：五言绝句

结伴踏青游，新妆待明发。日暮行雨归，自惜双罗袜。
大梁归吴宝崖以四绝句见贻依韵奉答·其一
作者：汤右曾
朝代：清
体裁：七言绝句

百川东下几西回，樗栎天教养不才。千树桃花等閒事，底须惆怅看花来。
大梁归吴宝崖以四绝句见贻依韵奉答·其三
作者：汤右曾
朝代：清
体裁：七言绝句

飞镞尘埋古汴京，百年弦诵剩遗声。须知食肉封侯地，笑尔书生说管城。
大梁归吴宝崖以四绝句见贻依韵奉答·其二
作者：汤右曾
朝代：清
体裁：七言绝句

公事谁如松下哦，可怜辛苦学阴何。三年入座春风少，千里怀人夜月多。
大梁归吴宝崖以四绝句见贻依韵奉答·其四
作者：汤右曾
朝代：清
体裁：七言绝句

壶中日月卷中诗，燥湿弦从指上知。拔俗云谁出新语，为邻自古爱清词。
大雨中出广渠门
作者：汤右曾
朝代：清
体裁：七言律诗

滑滑深泥没膝初，长安街市欲生鱼。艰难去马来牛迹，萧瑟盲风涷雨馀。但觉人间尽虞坂，不知何处是高车。隔林灯火冥濛起，恐有幽人闲读书。
大雪后一日九恒涧房同集寓斋感成一篇
作者：汤右曾
朝代：清
体裁：七言律诗

下坂千寻石碍轮，掀天一叶浪无垠。百年几见为欢夜，列座谁非既老人。醉慰且休誇故李，童儿聊任羡新秦。温房小垡堪游戏，已遣寒梅豫报春。
大龙门
作者：汤右曾
朝代：清
体裁：五言律诗

卷波吞岸谷，炊黍少人家。沧海真驱石，恒河只散沙。断崖崩碨磊，老树卧槎牙。晚景颓檐下，风吹杜若花。
天河
作者：汤右曾
朝代：清
体裁：五言律诗

素练经秋直，凉波彻晓明。界天分淡白，避月出孤清。隐见光浮地，阑干影挂城。待寻机石上，好趁晚潮生。
奇兰铺
作者：汤右曾
朝代：清
体裁：古风

千年屈曲虬龙枝，兔丝女萝萦绕之。风霜晼晚不相保，虽有亲爱谁得知。岭南寄生丛神木，万点葳蕤攒老槲。漫山粗俗那足道，可惜幽人在空谷。艺畹从知傍水涯，孤芳一任荒榛曲。一朝下上随天风，贤哉大夫如此松。移根千尺摩苍穹，雨露默与神灵通。本干蕃滋枝叶茂，秋花浅碧春芽红。夜半小儿思引手，空际惊霆逢鬼守。道傍老树空轮囷，电尾煜煜烧为薪。兰兮兰兮性守贞，木有本兮水有源。藤牵葛附尔何取，纵得荣华非本根。
奉文寺西廊
作者：汤右曾
朝代：清
体裁：七言绝句

飏幕风高花事稀，蘋蒲一树思依依。祇应三月长廊下，记取年年似雪飞。
子由读书台
作者：汤右曾
朝代：清
体裁：七言律诗

铜狄摩挲五百年，旱湖几尺水生烟。鸥边莫笑舟如叶，门外犹疑浪接天。梨枣有时看得道，弟兄相望忆归田。一尊花下提壶共，二老风流尚俨然。
孱陵
作者：汤右曾
朝代：清
体裁：五言绝句

沙杂山厨饭，风吹野馆灯。江深波浪恶，月黑到孱陵。
宁远州食蟹
作者：汤右曾
朝代：清
体裁：古风

海滨物产珍错交，食指一动随所遭。饱闻稻香肥郭索，白玉脂莹黄金膏。蒸未出釜群声嚣，岂知手擘馀空螯。大笑口腹负老饕，人间名实多汝曹。
安溪相公养疴蒙恩日赐玉泉山水二器盖异数也为赋八章·其一
作者：汤右曾
朝代：清
体裁：七言绝句

螭头清写足蠲烦，中使频宣诏旨温。天下水泉三亿万，更无人得酌仙源。
安溪相公养疴蒙恩日赐玉泉山水二器盖异数也为赋八章·其七
作者：汤右曾
朝代：清
体裁：七言绝句

异恩殊渥迥无伦，康济应先报国身。东海平分千斛水，忆曾宣敕到波臣。
安溪相公养疴蒙恩日赐玉泉山水二器盖异数也为赋八章·其三
作者：汤右曾
朝代：清
体裁：七言绝句

流膏普润遍桑麻，开府畿南泽未涯。今日民心合天意，固应宣赐到公家。
安溪相公养疴蒙恩日赐玉泉山水二器盖异数也为赋八章·其二
作者：汤右曾
朝代：清
体裁：七言绝句

閒徵故事古来无，万口流传满上都。争道相公清似水，故教日送两宫壶。
安溪相公养疴蒙恩日赐玉泉山水二器盖异数也为赋八章·其五
作者：汤右曾
朝代：清
体裁：七言绝句

瀛山甘醴帝台浆，异数长留政事堂。一片清襟照冰雪，泛来花乳古奁香。
安溪相公养疴蒙恩日赐玉泉山水二器盖异数也为赋八章·其八
作者：汤右曾
朝代：清
体裁：七言绝句

淄渑分别定谁贤，一线休争水脚先。万顷何从测涯涘，似公涵得性中天。
安溪相公养疴蒙恩日赐玉泉山水二器盖异数也为赋八章·其六
作者：汤右曾
朝代：清
体裁：七言绝句

连筒远引山家趣，置递遥分水驿程。公自无心随万物，琉璃一镜本虚明。
安溪相公养疴蒙恩日赐玉泉山水二器盖异数也为赋八章·其四
作者：汤右曾
朝代：清
体裁：七言绝句

仙盘欲浥金茎露，夏簟思分玉井冰。何似升平黄阁老，一泓灵液扫炎蒸。
客散后又成
作者：汤右曾
朝代：清
体裁：五言律诗

客去仍无睡，书抛复寡欢。一灯闻雨滴，半臂怯风寒。青女行除架，黄花渐入阑。衰迟逢令节，感叹此身单。
宣武门东城下晓行
作者：汤右曾
朝代：清
体裁：七言律诗

老去应官有底忙，未明先起揽衣裳。人从鸦鹊声中出，路入轮蹄影里长。闸下已添秋水势，城阴初散晓烟光。隔河楼上花枝好，尚护重衾半篆香。
宴坐
作者：汤右曾
朝代：清
体裁：七言律诗

宴坐焚香亦自佳，山灵物色到幽斋。一峰秀割刚当户，老树根穿欲迸阶。农圃心情閒甲子，壶觞风月旧朋侪。绿莎行径篱门里，好语吴中寄笋鞋。
家望衡太守七十生日
作者：汤右曾
朝代：清
体裁：七言律诗

每凭问讯尺书传，鸿雁分飞几岁年。小憩棠阴㽜海外，旧栽松树老江边。婆娑春社三杯酒，䆉稏秋风十顷田。且把官曹付儿辈，先生真作地行仙。
宿石匣小庵
作者：汤右曾
朝代：清
体裁：五言律诗

地旷金沟馆，山围石匣营。千岩蒸雨气，五月作秋声。有水皆穿塞，何年此作城。晚投双树宿，尘梦一宵清。
宿螺山
作者：汤右曾
朝代：清
体裁：七言绝句

薄云沾洒不成泥，暝色山光望已迷。东崦人家最惆怅，今朝雨在白檀西。
宿通州试院
作者：汤右曾
朝代：清
体裁：七言绝句

依然襆被宿寒厅，触迕閒愁白发星。唤起嵩阳旧时梦，三更风撼阁前铃。
寄乔云渐二首·其一
作者：汤右曾
朝代：清
体裁：七言律诗

远道俄传有报章，斜封玉版认行行。两年幻出明珠翳，半夜潜回若木光。喜极屡呼赊酒券，人还劝闭读书堂。一身老去真须惜，镜里吴丝看鬓霜。
寄乔云渐二首·其二
作者：汤右曾
朝代：清
体裁：七言律诗

何处刘郎技入神，照来秋水复双清。光从银海波中觅，影自金篦刮处生。药物开州张太祝，方书阳里郑康成。思君九月黄花节，作意看花分外明。
寄乔石林侍读二首·其一
作者：汤右曾
朝代：清
体裁：七言律诗

先生拂袖到沧洲，闻道双桡日出游。种树几年知渐大，傍湖一水更宜秋。娟娟月吐窗中雾，汎汎烟轻海上鸥。自倚红亭新篴子，蚤凉天气换歌头。
寄乔石林侍读二首·其二
作者：汤右曾
朝代：清
体裁：七言律诗

铭钟勒鼎且由他，六载双丸似掷梭。丝竹閒情足陶写，海山回首失风波。枯棋白黑输赢惯，故纸兴衰感慨何。我是淮南旧宾客，每凭清梦到岩阿。
寄侍读乔石林
作者：汤右曾
朝代：清
体裁：七言律诗

六年清梦绕江滨，閒却夔龙许国身。豹尾昔陈天上事，渔竿今作水边人。儒宗经术归康济，汗简文章识雅驯。遥忆东风挑菜节，万条烟柳射湖春。
寄俞锦泉舍人三首·其一
作者：汤右曾
朝代：清
体裁：七言绝句

石家勾管好风光，红袖围中倒绿觞。十二年来如昨梦，舞筵犹记旧衣香。